text:
Parlamentario Alan Howell durante su disertacion diahuebs den sala di Parlamento, unda Minister Xiomara Maduro a duna informacion riba e di dos uitvoeringsrapportage di 2020 a expresa cu Minister di Finansa a splica pueblo den palabranan hopi cla y raspa y den un idioma facil riba e topico aki.
El a gradici e mandatario pa haci esaki, pasobra a pesar cu nos ta den crisis, tin diferente persona ta purba di bruha tera, Minister Maduro a duna un splicacion riba nivel profesional, al caso y hopi claro.
Howell ta inica cu un di e preguntanan cu e ta haya for di pueblo ta si Minister di Finansa por splica den detaye kico exactamente ta bond, esaki pasobra tn hende ta pensa cu ta placa di pensionado ta bay eynan, of placa di otro caminda, pero en realidad ta cu cualkier persona cu tin moda di cumpra bond por solicita pa cumpra. E ta pidi pa Minister Maduro splica den placa chiki con e proceso di cumpra bond ta bay, ken ta cumpra bond y ken no por cumpra bond pa pueblo por haya un bista corecto.
Continuando e parlamentario di POR a indica cu tabata mirando den direccion di un surplus di 46 miyon, pero cu lamentablemente mundo a haye confronta cu un crisis, ningun hende a spere y e no a bin cu manual. “Paisnan mas grandi cu nos ta den situacionnan dificil, no por saca nan som y pa tal motibo aki, no pasobra ta e gobierno aki, mi ta orguyoso, como Arubiano. Expertonan di Corsow a duna un pluimpje na e forma cu Aruba ta atendiendo e caso aki, e forma cu Aruba ta atendiendo cu e presion cu Hulanda ta buta. Nan ta duna e gobierno aki un pluimpje pa ta e role model cu segun nan Corsow, Sint Maarten y otronan mester a atende cu e caso cu tin di haber cu Hulanda”.
E ta sigui bisa cu Aruba a demostra Hulanda cu nos no ta cay na rudia facil, Aruba a demostra cu cu ta gaña cay na rudia y lanta para bek y esey a haci hopi hende dolor, nan a kere cu nos ta abou, pero Aruba a lanta bek riba su pia y haya su propio forma pa haya busca moda pa sali for di e situacion temporalmente. “Esey ta e bunitesa di esaki, pasobra nos no a keda bay na amen solamente di Hulanda. A busca forma forma pa yuda nos mes. Mi ta di opinion cu nos tin cu yuda nos mes, ken miho cu nos mes pa yuda nos mes, ningun pais ta stima Aruba mas cu nos mes, Nan kier impone riba nos, sin sa nada di nos, pesey mi ta gradici gobierno y Minister President y Minister di Finansa pa e pasenshi y profesionalismo pa por domina e materia aki y busca tur forma pa nos sali for di dje”.
No a acepta e fiansa di 0% di Hulanda, pero mester compronde cu no a acepta esaki mirando e exigencianan cruel cu lo a bin cune. Mester pone esaki den balansa pa wak kico ta lo miho pa haci.
Despues di esaki Howell a haci un otropregunta: e por a compronde cu e bondnan a wordo bon bendi, cu tin forma pa hala rosea, september y october, teniendo esaki na cuenta, con Minister di Finansa ta premira cu nos lo ta para pa november y december y con nos lo ta para pa ora aña habri? Si nos mester bay bek n amerced di Hulanda of ta mira un otro solucion den horizonte?
Finalisando, Alan Howell a expresa cu Parlamento en general a para duro pa no acepta cierto di e exigencianan cu Hulanda tin, cual e ta haya un bunita forma di para hunto. Parlamento a manda un señal pa Hulanda cu nos ta para duro y no ta acepta cierto condicionnan y nan a siña respeta Parlamento di Aruba den esaki. “Mi ta di opinion cu si nos keda cu e caracter firme aki, nos lo planta respet y probablemente tambe Hulanda lo sa di bin na mesa na un forma mas trankilo y respetuoso, pa asina nos sali for di esaki. Nos mester di yudansa, nos no ta nenga esey, pero nos mester haya e respet, mester tin respet mutuo pa nos sali for di esaki”.
Parlamentario Alan Howell: Nos mester di yudansa, nos no ta nenga esey, pero negociando cu respet mutuo
Parlamentario Alan Howell durante su disertacion diahuebs den sala di Parlamento, unda Minister Xiomara Maduro a duna informacion riba e di dos uitvoeringsrapportage di 2020 a expresa cu Minister di Finansa a splica pueblo den palabranan hopi cla y raspa y den un idioma facil riba e topico aki.


c: text/html

text:
E play-off maskulino fastpich a kumisa ku weganan djabierne i djasabra. Den seri miho di 3 , Djabierne Dream Team a gana di The Eagels ku skore di 6 pa 2
Djasabra Suffisant Eagels ta Knock out Clase Aparte 10-0
Den weganan di promoshon/dregradashon Vipers Elite ta gana di Dream Girls 11 pa 6 pa mantene nan mes den AA femenino.
E play-off Maskulino entre Dream Team i The Eagels ta sigi Djaluna 7or na Buena Vista Ballpark. i e seri entre Suffisant Eagels i Clase Aparte ta sigi djamars 7or na Buena Vista

robotstxt: allowed

filter: keep


text:
Pa tur habitante di e islanan Boneiru, Sint Eustatius i Saba (Karibe Hulandes) ta vigente for di 1 di yanüari 2011 e lei di seguro di kuido obligatorio. E seguro di kuido uniforme aki ta nifiká mas igualdat pa loke ta derechinan i ta evitá ku un persona ta keda sin un seguro di kuido. E seguro médiko aki ta proveé kuido médiko (cure) i kuido médiko pa largu tempu (care ). Pa mas informashon, akudí na nos paginá ‘seguro di kuido’.
‘Konfiabel, hustu i aksesibel: esei nos ta sigurábo!’
Ofisina di Seguro di Kuido BES (ZVK), for di 1 di yanüari 2011 ta e órgano ehekutivo di e seguro di kuido médiko aki. ZVK ta traha riba enkargo i bou di responsabilidat di Ministerio di Salubridat Públiko, Bienestar i Deporte (VWS). Kontinuamente ZVK ta hasi esfuerso pa mehorá e nivel di kuido riba e islanan di Karibe Hulandes.


text:
Geplaatst op 23 July 2020 dor di Ministerio Salubridat Públiko, Medio Ambiente i Naturalesa
WILLEMSTAD – Na momentu ku Gobièrnu di Kòrsou a tuma e desishon pa habri frontera pa paisnan ku ménos riesgo di e vírùs di Corona, a komuniká ku un di e kondishonnan ku pasaheronan mester kumpli kuné ta hasi un PCR tèst máksimo 72 ora promé ku bula pa Kòrsou. E PCR tèst aki por hasi riba diferente sorto di material humano. E tèst di mas sensitivo i pues ku un resultado mas konfiabel, ta esun riba e material di nanishi òf garganta. Un ménos sensitivo ta esun pa medio di hòrgel, ya ku vários bia ta resultá ku di e forma aki no ta logra señalá e vírùs di Corona. Den e kaso aki e resultado por sali “vals negatief”. For di ora ku a bin komprondé ku algun laboratorio na Hulanda ta uza solamente e método di hòrgel, Gobièrnu di Kòrsou a tuma e desishon pa no sigui pèrmití pasaheronan drenta Kòrsou ku a hasi un PCR tèst di hòrgel, pa asina evitá ku e vírùs di Corona plama i dado momentu resultá den transmishon lokal.
Den e kuadro aki, Ministerio di Salú, Medio Ambiente i Naturalesa for di 16 di yüli a aserká tantu KLM komo TUI, pidiendo nan pa indiká tur pasahero ku no lo aseptá e tèst di hòrgel mas, pero solamente esnan di via nanishi i garganta. Pa esaki a duna e areolíneanan te ku 20 di yüli pa por informá tur pasahero debidamente di e kambio aki. Sinembargo, riba djaweps 23 di yüli 2020 a drenta serka Departamentu di Epidemiologia e mensahe ku riba un buelo di TUI ku tabata na kaminda pa Kòrsou, tin un pasahero ku a tèst positivo pa e vírùs di Corona. Pa motibu ku tabatin pasahero ku a hasi e tèst di hòrgel promé ku TUI a logra informá nan di e kondishon nobo, a palabrá ku e pasaheronan aki mester hasi e tèst di nobo via nanishi òf garganta promé ku subi avion, pa asina risibí e resultado promé ku e avion yega Kòrsou. Ora ku e resultadonan a drenta a bin haña sa e ora ei ku un persona a tèst positivo, ni maske ku promé e resultado a sali negativo pa medio di e tèst di hòrgel.
Inmediatamente a tuma e medidanan nesesario pa na yegada di e avion di TUI apartá e pasahero ku a tèst positivo pa COVID-19 di e otro pasaheronan i pa despues poné den isolashon. Alabes a start un investigashon pa determiná e embergadura di e situashon ku a surgi, dor di averiguá si a kumpli ku bistimentu di ‘mondkapjes’ i mas instrukshon. Un inventario di tur persona ku a sinta den besindario di e pasahero a keda hasí, kaminda a determiná ku tur hende tabatin mondkapje bistí i tur hende a hasi un tèst ku resultado negativo. No opstante esaki, lo sigui monitoriá e pasaheronan aki den e dianan benidero pa wak si tin kualke desaroyo. E mesun kos ta konta pa e tripulante ku tabatin na bordo, kaminda entre otro a duna vários tep na esnan ku mañan lo regresá Hulanda i lo keda monitoriá esnan ku ta keda Kòrsou segun prosedura.
Gobièrnu di Kòrsou lo sigui hasi tur esfuerso nesesario pa apliká reglanan stringente ora ta trata di personanan for di paisnan ku rísiko haltu òf mediano, na momentu ku nan ta deseá di drenta Kòrsou. Aserka Gobièrnu ta pidi komunidat un bes mas pa yuda kombatí plamamentu di COVID-19 dor di sigui mantené nos mes na e reglanan di higiena i di distansha sosial.


text:
Mi tin un problema serio ku hende ku ta share kos paloko riba Facebook. Mi tin un problema mas grandi ku hendenan ku ta share kos basá riba informashon inkorekto.
Un ehèmpel di esaki ta e pagina di Ki Ta Bai Tin, chèck nan page, like nan ofzo. Nan ta tene bo na altura di e kosnan si. Pero ayera’nochi (10 Mart 2017) nan a publiká un video of nan a komparti un video di Tech Insider. E video ta di un demostrashon ku Faraday Future, kual ta un kompania ku ta wòrdu mira komo un kompetidor di Tesla.
E persona ku ta atministra e pagina di Ki Ta Bai Tin a kompronde henter e artikulo i video robes i a kere ku ta trata di un demostrashon di Tesla mes.
Nan a pone a caption “Respet pa tesla.” Mi ta mira hopi di e kosnan aki i tin bia mi tin gana di reakshoná riba nan, pero mi sa ku no ta tur hende ta mesun dankbaar. Dus mi a djis screenshot e.
Respet pa tesla
Danki Dios tin hende ku si ta point out e fayonan aki unbes.
I naturalmente Ki Ta Bai Tin A Hasi Un Correctie Chiki Ora Nan A Ripara.
Anto mi ta post e kos aki, no pa hasi moeilijk, pero pa enfatisa ku lesamentu di bèrdat ta hopi importante. Vooral ora bo tin miles di siguidonnan ku ta depende di bo pa ta informá.


text:
ricibi epoints
Pa ricibi points ta super facil. Bo lo ricibi punto door di simplemente shop online riba eCards Aruba. Pa cada AWG 1,- cu bo paga, bo lo ricibi DOS ePoints back!
Bo tabata sa cu nos ta dunabo 500 ePoints como regalo pa bo hacimento di aña?
Ricibi Premio
Redeem bo ePoints pa ricibi discount codes! E discount codes por wordo uza riba bo siguiente compra.
Djis log in riba bo ePoints account, y click Get Rewards pa selecta e voucher cu bo kier redeem y bo ta cla!
Hunga Mas, Paga Menos
Uza e discount code durante e checkout process riba bo siguiente compra y paga menos!
Awo bo por djis sigui hunga bo favorite games of mira bo favorite videos riba Netflix.
INSCRIBI AWO Y RICIBI EPOINTS GRATIS INMEDIATAMENTE
Ricibi 200 ePoints Gratis ora bo inscribi pa prome biaha! Tambe keda up to date cu nos ultimo promotions, productonan y sales. Directo den bo inbox.Inscribi Awo
Tur cliente cu inscribi lo ricbi un account riba eCards Aruba, check bo email pa bo account confirmation y crea un password. Tambe lo wordo inscribi na nos mailing list. Bo ta liber pa unsubscribe anytime.


text:
Pichingolo Kia/Nissan pa di 37 biaha a sali kampion di sòfbòl femenino dòbel A di Kòrsou. E tim ayera, djasabra 28 di sèptèmber 2019, a gana e di tres wega tambe di The Fighting Team: 7-0. Ku esaki tambe Nataly Lourens a marka historia komo e promé mènedjer femenino pa konkista un titulo kampionil.
E seri final entre Pichingolo i The Fighting Team a tuma lugá den Sabana Ballpark di Richard ‘Chati’ Constancia. Pichingolo Kia/Nissan a gana tres wega siguí pa bira kampion.
Tabata dilanti un publiko grandi ku Pichingolo Kia/Nissan a titulá kampeon di Kòrsou. Esaki a bira e promé titulo for di 2016. Sta Rosa Angels Vanddis a gana e tim na 2017 i 2018.
Picher Shana te Vrede a sali e hungador di mas balioso den e playoff aki pa Pichingolo. Ela gana tur 3 partido di e serie aki kontra di The Fighting Team tirando 22 ponche den 18 inning.
Den e weganan di promoshon i degradashon Vipers Elite ta swip e seri kontra di Nos Tei Curaçao Office Supply. E seri aki tambe tabata mihó di sinku wega ku Vipers pues ganando 3 enkuentro siguí i asina promove pa e divishon maksimo, esta dòbel A. Dos aña pasá e tim a degrada i awor pues ta subi bèk despues di a bira kampion den A-klas.
Curaçaose Softball Bond (CSB) por mira’tras riba un eksitoso temporada regular i serinan final. Esaki tabata danki tambe na e patrosinadó prinsipal MCB i tambe FDOK.


text:
Follow up caso keho banco
Den cuadro di keho recien contra banco cu a blokia cuenta di cliente Dienst Huur- en Consumentenzaken ta informa
Den cuadro di e caso ultimo di blokiamento di cuenta di banco pa falta di un extracto di censo, Dienst Huur- en Consumentenzaken a revisa:
- E comunicado cu e banco a saca den medionan di comunicacion;
- Copia di e carta cu e banco a manda riba e topico pa su cliente (nan);
- Copia di e condicion nan general di e cuenta coriente di e banco concerni y
- E ley contra terorismo y labamento di placa.
Ora cualkier negoshi ta saca un comunicado den medionan di comunicacion local, e tin di compronde cu e ta manda informacion pa otro hende tambe cu no necesariamente ta su cliente. Ademas di esaki, un comunicado den medionan local no ta garantisa cu e informacion ta alcansa e cliente. Pa comunica informacion importante pa cliente cu ta afecta e servicio cu e cliente ta uza directamente e banco por scoge pa haci esaki den persona, telefonicamente of via carta/ e-mail. Un comunicado den corant of anuncio na radio of television no ta wordo considera suficiente.
Un otro aspecto ta cu e carta cu e banco a manda pa su clientenan no tabata informa cu lo blokia su cuenta si e no entrega extracto di censo. Cu otro palabra banco a haci un menasa publico pa su clientenan, pero den priva no a splica esaki.
Despues di revisa e ley contra labamento di placa y terorrismo, Dienst Huur- en Consumentenzaken a compronde cu e banco ta mara pa ley pa cumpli cu un identificacion y verificacion, pero cu e ley no ta exclui otro documento pa verifica e identificacion di e cliente. E banco por a pidi otro documento tambe pa cumpli cu ley, pero sinembargo a exigi apenas uno. Si nos bay mas profundo den e materia e ley ta indica cu e banco tin e obligacion di verificacion di e identificacion cliente. Cu otro palabra, e ta un obligacion cu ta solamente di banco! Ademas di esaki, e ley ta indica cu si e banco no por verifica e identificacion di e cliente e lo mester termina e relacion comercial di biaha. E ley no ta bisa cu e banco tin e derecho di blokia e cuenta di banco. Despues di revisa e condicionnan general di e banco, Dienst Huur- en Consumentenzaken a compronde cu blokiamento di cuenta di cliente pa falta di documento no ta aparece den e condicionnan general di e banco. Kiermen cu ni pa ley ni segun nan propio ‘policy’ e banco tabata tin derecho di blokia cuenta di e cliente.
Ademas di e puntonan menciona akiriba mester menciona tambe cu e cliente ta paga e banco pa haci un servicio pe; cu otro palabra e banco no ta bira doño di propiedad monetario di e cliente. E placa di e cliente ta placa di e cliente.
Un otro punto pa considera ta cu e banco como manehado di e placa di e cliente por mira di unda entrada di e clienta ta bin, cuanto e entrada di e cliente ta y tambe unda su entrada ta wordo gasta y por lo tanto cu un poco sentido comun por deduci si su cliente ta laba placa of si ta financia terorismo.
Despues di revisa tur documento menciona akiriba Dienst Huur- en Consumentenzaken a deduci cu e banco a maluza su poder pa di un forma incorecto y desproporcional perhudica su propio cliente.
Si acaso tin mas cliente inocente di terorisimo of labamento di placa pero perhudica pa e decision di e banco aki, por fabor tuma contacto cu Dienst Huur- en Consumentenzaken na 5829914.
Na e articulo aki bo no por adkiri derecho, pero pa mas informacion riba leynan cu ta trata derecho di consumido, haci un keho of registra un abuso contra consumido yama of pasa personalmente na Dienst Huur- & Consumentenzaken na Wayaca 33, tel: 5829914, bishita nos website: www.dhc.aw, “like” nos of conta un anecdota riba facebook, sigui nos via twitter of e-mail nos na This e-mail address is being protected from spambots. You need JavaScript enabled to view it..


text:
Den e documento aki IVA ta pidi informacion di entre otro e maneho, incidentenan, kehonan cu a wordo entrega, protocol y proceduranan di un practica y/of institucion di cuido. Pa IVA e ta un logro hopi grandi pa a ricibi mas cu 50% di e kwaliteitsjaarverslagen riba 1 di juni 2018 despues di 9 luna di hopi preparacion. For di september 2017 IVA a cuminsa manda varios recordatorio y a tene diferente anochi di informacion. Pues, a sinta hunto cu e diferente dunadonan di cuido pa splica kico ta wordo spera di nan. Ademas a traha un documento standard cu e diferente componentenan cu mester tin den e verslag y a manda esaki pa tur dunadonan di cuido. Na e manera aki, nan lo por a yena e informacion necesario mas facil.
E meta di IVA ta pa stimula mehoracion di e calidad di cuido na Aruba. Pa por haci esaki, e ta importante pa ricibi data concreto pa por midi e situacion actual y extrae cua puntonan mester di atencion e añanan venidero. Un kwaliteitsjaarverslag no ta solamente importante pa IVA, pero muy specialmente pa e veld di cuido mes. Pa es motibo e diferente gruponan di cuido (p.e. partera, dokternan di cas, specialista etc.) lo haya conseho y recomendacionnan specifico a base di locual a wordo conclui di e contenido di e kwaliteitsjaarverslagen pa nan grupo di cuido. Pues, esaki lo ta e momento oportuno pa por siña di otro pa asina por keda mehora e calidad di cuido na Aruba.
Como cu IVA ta profila su mes manera un organisacion proactivo y transparente, a haci’e un prioridad pa caba cu su propio jaarverslag riba 1 di juni 2018 tambe. Den e ‘Jaarverslag 2017’ di IVA por haya informacion di entre otro sondeonan haci, keho y calamidadnan ricibi den 2017 y desaroyonan interno. Un copia di e jaarverslag aki a wordo entrega na Minister di Turismo, Salubridad Publico y Deporte sr. Dangui Oduber, tur dunadonan di cuido y e Comision di Salud di Parlamento. E jaarverslag por lesa akinan.
Tur esunnnan cu no a entrega nan kwaliteitsjaarverslag riba 1 di juni 2018, por spera un waarschuwingsbrief riba 4 di juni 2018. Por ultimo, IVA kier a gradici tur dunadonan di cuido cu a entrega nan kwaliteitsjaarverslag na tempo y kier a informa nan cu nan lo wordo manda un ontvangstbevestigingsbrief.


text:
ORANJESTAD, Aruba - 27 juni 2020
No ta asina cu riba e vuelo di KLM cu a yega diasabra atardi 4'or cu 75 ni 63 pasahero mester a test pa Covid 19 ora cu e vuelo a jega. No ta berdad cu nan mester warda algun ora pa e resultado di e test y lo ta pendiente si mester bay keda den Covid Hotel. Tampoco ningun pasahero a paga pa test. Comision di crisis ta lamenta cu hasta despues cu a informa 24 ora.com nan a keda cu e noticia falso y despues a haci un coreccion cu tambe ta incorecto. Ta un test of simulacro a tuma lugar cu voluntarionan cu no a paga nada y tampoco nan ta pendiente pa bay keda den ningun Covid Hotel. Ta normal cu e tipo di pruebanan asina ta tuma lugar pa train y revisa e procuderanan. Si por a djes yama of manda un mensahe pa vocero di Comision di Crisis por a haya e informacion corecto. Un biaha mas Comision di Crisis ta lamenta e noticia incorecto cu a keda publica pa 24ora.com


text:
Cu atencion nos a scucha e discurso di nos Promer Ministro diadomingo pasa. E tabatin cierto bon noticia pa nos. Tin un desaroyo faborable di e crisis di coronavirus unda ta mira un reduccion considerable den e cantidad di caso nobo y activo. Lo mester keda cauteloso pero nos ta cuminza haya un vista riba un regreso na un ānormalidadā cu nunca lo ta loke e tabata na inicio di aƱa. Nos tur tin un papel pa hunga den esey.
Tambe ta bon pa scucha cu gobierno a tuma e decision pa garantisa e subsidio na esnan desemplea (Fase) y esnan ainda na trabao (subsidio di salario) y e compensacion na empresa chikito, en todo caso te cu december. Esaki ta implica cu esnan cu ta ricibi esaki por ta tranquil den e sentido cu nan por conta cu pan riba mesa, aunke naturalmente e salarionan corta despues di tanto luna ta cuminza haci dolor. No mester lubida cu un parti considerable di nos poblacion tabata biba caba riba un budget hopi preta, unda absolutamente no tabata existi posibilidad pa spaar pa mayoria di nan, a menos cu nan tuma un otro ājobā acerca pa cubri gasto extra cu ta surgi. Esnan cu tin un entrada un poco mas halto tambe mester tene bon cuenta kico nan por haci y kico no, pasobra e perspectiva pa nan tambe ta cu nan mester entrega un parti sustancial di nan entrada, sigur si e situacion aki ta bay dura resto di aƱa plus un parti, desconoci, di otro aƱa. En todo caso, tin un claridad kico por spera te cu fin di aƱa, esey ta bon.
Loke no ta bon ta cu e anuncio, pa positivo cu e ta, no a toca e otro parti, mes o talvez mas importante ainda. Esey ta kico nos por spera pa e asuntonan cu nos promer mandatario no a toca den su discurso: con ta para cu e otro aspectonan di importancia pa nos recuperacion economico? Y clave den e interogante aki ta con ta para cu e negociacion cu Hulanda. Nos a haya di tende cu e negociacion ta bayendo bon, ācu respetā tambe. Honestamente, nos no a spera menos, di ambos banda. Pero esey no ta bisa nos nada. E problema grandi cu nos ta mira na horizonte ta cu, segun cu e proceso di negociacion aki ta bira cada vez mas largo, hasta cu subsidio ta bira dificil pa hopi empresa tene cabez riba awa. Salario ta sumamente importante, sin embargo no ta e unico factor di costo cu un empresa tin. Y si ta bay dura varios luna ainda promer cu nos ta haya sa e perspectiva cu tin o no tin habriendo aƱa nobo, no lo tin e confianza ni certeza necesario den sector priva pa planifica y presupuesta pa e aƱa nobo.
Y mas importante ainda ta e hecho cu empresarionan cu a core cu perdida grandi caba desde maart y no por haya un vista sikiera un poco positivo pa otro aƱa, mester tuma un decision kico nan ta haci: continua of no otro aƱa? Y mester tuma na cuenta cu e decision ey no ta algo cu ta tuma ora tin brindis pa celebra aƱa nobo; esey ta haci den e tempo nos dilanti, promer cu fin di aƱa. Esaki ta haci cu claridad encuanto e acuerdo ta birando sumamente importante, pasobra manera tur economia esun di nos tambe ta basa riba confianza. Naturalmente no por duna garantia completo pa kico ta bay sucede, sigur no si ta keda factornan di riesgo grandi manera e situacion politico, economico y di salud ta na Merca, loke ta afecta nos directamente y cu por habri aƱa nobo tambe sin un vista riba mehoracion. Pero si banda di esey tampoco tin un claridad kico ta bay ta e cooperacion of no den Reino, anto nos ta haya nos den un ambiente unda no tin casi nada cu ta yuda stimula e confianza ey, pa empresario tuma riesgo y inverti.
Den tur esaki nos ta observa cu tin hende ta kere cu e unico placa cu gobierno falta, ta pa cubri e extra gastonan di Fase y subsidio di salario. Y cu si logra fia e placa ey otro caminda, por bisa Hulanda āmasha danki pero nos no mester di bosoā. Esey no ta e caso, pasobra banda di e subsidio ey tin un buraco grandi den presupuesto. Gobierno ta tuma como punto di salida cu entrada pa 2020 lo ta Afl. 885 miyon so, mientras cu e gastonan lo ta na Afl. 2.152 miyon, un abismo di mas di mil miyon florin. Naturalmente cu ta haciendo esfuerzo pa reduci gasto, prueba di esaki ta e carta cu ministro encarga cu finanzas a manda pa tur departamento pa urgi nan limita gasto mas tanto posible. Sin embargo, tanto a corto como a largo plazo nos no ta bay sali di e abismo aki nos so, y den e sentido aki pospone un acuerdo no ta sensato, y ta haci solamente cu un parti di sector priva por opta pa stop di opera a corto plazo. Ta obvio cu e bala ta riba cancha di gobierno. Keda sin duna claridadno ta na interes di Aruba.


text:
Investigacion Archivistico
Pa haci investigacion archivistico (p.e. investigacion di famia y documentonan) por haya asistencia di e Seccion di Servicio di ANA. E investigacion ta wordo haci dor di e peticionario y si mester haya documentonan, por pidi asistencia.
E documentonan mas bieu y fragil por wordo mira solamente den nan version digital.
Por saca potret di documentonan, pero mester pidi permiso na personal di ANA y ta prohibi pa usa flash.
Pa haci investigacion archivistico mester tene cuenta cu e reglanan existente.


text:
Diamars madruga a drenta informe di cu habitantenan di un cas a tende boroto pafor di nan cas y ora a sali bay pafo e porta di cas ta cu blokki blokea na Weg Fontein, mesora a dirigi un patruya na e sitio, Na yegada di e patruya a bin compornde cu e ladronnan a blokea e porta cu blokki pa impedi habitantenan sali mientras nan a horta 3 wiel di un auto pafor para. Polis a tuma e keho di ladronicia.
2 thoughts on “Formula nobo pa comete ladronicia, nan ta blokea e porta di bo cas pa bo no sali mientras nan ta horta wielnan di bo auto”
-
Pero esaki ta na Aruba one happy Island aino.. hopi fastioso pa e donjo di e auto cu mester bai busca wielnan pa e por core su auto, anto net awor den Crisis den preta pakiko Dam
-
Fucking desgraciadonan cu a horta e wielnan. Bay traha pa boso cumpra wiel.


text:
Programanan pa Televishon 2019
-
Produkshonan: FKP, Presente Práktiko i Progresivo, 40 aña kas pa tur.
-
►FKP, Presente, Praktiko i Progresivo_programa oktober 2019
Den e programa aki por mira nos koleganan duna informashon i splika tokante diferente asuntu ku tin di aber ku e relashon entre hürdó i doño di kas
-
►FKP, Presente, Práktiko i Progresivo_Programa Sep 2019
Aki otro programa ku un topiko ku semper ta keda interesante "Benta di Kas di Gobiernu"
-
►FKP, Presente, Práktiko i Progresivo programa 7_ Oug 2019
Den e program di e luna aki nos ta trese algun Informashon tokante aspektonan sosial i proyektonan di FKP, topiko ku nos klientenan ta sigui pidi mas informashon riba dje.
-
►FKP, Presente, Praktiko i Progresivo_programa Yüli 2019
Tema di e produkshon aki lo ta: Sistema di konstrukshon alternativo, barionan bibabel i modelo di konvivensha pa habitantenan di barionan nobo.
-
►FKP, Presente, Práktiko i Progresivo programa yüni-2019
Den e programa aki lo trata e enkuentro sosial entre e korporashonnan di kas di FCCA (Aruba), FKP (Korsou), (FCB) Bonaire i SMHF (St. Maarten) den kuadro di nan respektivo aniversario.
-
►FKP, Presente Práktiko i Progresivo_Programa Mei 2019
FUNDASHON KAS POPULAR ke dediká atenshon na e impakto ku konstrukshon di "Kas di Pueblo" tin riba e apekto laboral di nos isla.
-
►FKP, Presente, Praktiko i Progresivo_programa 3_aprel 2019
Manera informá anteriormente, e aña aki FKP lo dediká su mes na presentá programanan di televishon ku mester sirbi pa duna pueblo imas nformashon dje servisionan ku FKP ta duna pueblo i tambe e manera di funshoná di FKP
-
►FKP, Presente, Praktiko i Progresivo_programa 2_mrt 2019
Salí for dje Tema: “ Fundashon Kas Popular Presente, Práktiko i Progresivo 40 aña sirbiendo komunidat ku kas pa tur” FKP ta sigui ku mas produkshonnan ku lo kontené informashon di servisio i produktonan ku nos ta ofresé.
-
►FKP, Presente, Práktiko i Produktivo_Programa Feb 2019
2019 a habri i Fundashon Kas Popular ta kontinuá ku e proseso di duna informashon i ta presentá e promé di un seri di programa kual lo ser transmiti tur fin di luna.
-
►Mantenshon Grandi den área di Rif
Dia 10 di yüli último a tene e “kick-off” ofisial pa e trabounan di Mantenshon Grandi riba e kasnan di Gobièrnu i di FKP den área di Rif.
- ►FKP, Presente, Praktiko i Progresivo_programa oktober 2019


text:
Google Play $75 Gift Card Codes (US)
Un USA Google Play eCard ta un bon manera pa treat bo mes of e mobile apps, music and games lover den bo bida. Uza e eCard aki pa cumpra tur bo apps y music favorito cu ta obtenibel riba e Google Play Store.
***Importante prome bo cumpra!!!***
Tene cuanta cu bo mester di tin un North American account paso e code aki lo traha solamente riba e North American server
Pa redeem bo Google Play eCard of digital code sigui e siguiente stapnan
- Habri e Google Play Store App riba bo phone, tablet of desktop
- Tap of click e menu
- Tap of click redeem
- Yena bo code cu ta riba bo eCard
- Tap of click redeem y bo ta cla!
Â


text:
MAASSLUIS – E tim di futbòl di Kòrsou a empatá den e delaster wega di ehersisio bou di guia di coach di federashon Patrick Kluivert. Na Maasluis nan a hunga 2-2 kontra e tim di klase superior Westlandia.
Otro luna e tim di Kluivert lo hunga kontra Guyana (1 di yüni) i Islanan Virgen Merikano (7 di yüni). Den e wega ei lo disidí ken ta sigui pa e di dos ròndu di e kalifikashon di Caribbean Cup. Despues di e dos weganan aki Kluivert lo baha komo coach di federashon di Kòrsou.
Pieter Hofmann den kombersashon ku Patrick Kluivert
Chèns
Despues di un gol trempan den wega no tabatin masha kos ta sosodé. Ounke ku tabatin un multitut di oportunidat pa Kòrsou, e skor ora di hèftaim tabata 1-1. Coach di federashon Kluivert no tabata satisfecho. “Si bo mira kuantu chèns nos ta haña, esaki mester bai hopi mas mihó. Den e promé mitar di e wega nos a hunga mas malu ku kustumber, i nos a pèrdè e bala hopi bia sin tin nodi.
Ademas atakante Rangelo Janga por a reklamá ku e no a haña penalti ora ku e kiper di Westlandia Edgar Leerdam a torpedi’é den e área penal.
Di dos parti
Kluivert a kambia algun hungadó durante hèftaim. Ounke ku Kòrsou tabata mas mihó e skor a keda balansá: 2-2. Coach di federashon: “Den e di dos mitar mi a mira un otro dinámika. No ta fásil pa di repente kuminsá hunga e mihó wega di nunka, pasobra e mucha hòmbernan no sa hunga huntu hopi.”
Entrante promé di yüli Kluivert ta bira treiner di e A1-juniornan di Ajax. E klup di Amsterdam a tah’é di kombiná e dos funshonnan. Kluivert: “Lástima. Mi por komprondé si, pasobra otro aña lo mi ta hopi okupá. Ku doló den mi kurason mi ta tuma despedida komo coach di federashon.” Kluivert lo sigui hunga un papel den fondo si.
Futuro
Futuro di e onsena kurasoleño ta pinta bon segun Kluivert. “Nos ta efektuando un bon serie. Ounke ku awe nochi lo mi tabata ker a sera ku un ganashi.”
Bònt di futbòl FFK ta buska un coach di federashon nobo pero tin tiki moda finansiero. Pa e motibu ei ta buska un treiner hóben, òf un persona ku hopi ekperensia ku finansieramente ta bon pará kaba, ku e no tin nodi di hasié mas pa e plaka.
Outor Pieter Hofmann


text:
Mas ku 15 aña servisio di trombósis
Pa más ku 15 aña Kòrsou por konta ku kuido di un servisio di trombósis modèrno. Esaki ta di gran importansha, paso un tròmbósis – ora sanger koha i sera un ardu – ta algu ku bo kier prevení. Ora pashènt i e Servisio di Trombósis traha bon huntu, menos insidente i komplikashon ta tuma lugá.
Ora acenocoumarol i fenprocoumon wòrdu preskribí, manera ta pasa na ADC, ta nesesario pa kontrolá e sanger regular pa wak e asina yamá “INR-waarde”.
Seshonnan di Informashon
E Servisio di Trombósis di ADC ta organisá seshonnan di informashon ku regularidat. Den transkurso di añanan e Servisio di Trombósis di ADC a forma un relashon sólido ku médikonan, pashèntnan, e famia, kuido den bario (wijkzorg), e personal di kasnan di kuido i tambe hòspitalnan i otro partnernan importante.
E resultado, danki na esaki, ta ku Kòrsou por konta ku un servisio di trombósis sólido.
Download
Un kalendario di dosis kuminiente
Nos servisio di tròmbósis, den palabrashon ku e médiko, ta tuma na su enkargo e kontrol di INR i tambe suministro di acenocoumarol i fenprocoumon (Vitamine K-Remmers, VKA) si ta eksistí un chèns pa trombósis.
Garantia di Kalidat
Pa por keda garantisá kalidat kontinuo, e Servisio di Trombósis di ADC ta miembro di e Federashon Hulandes di Servisionan di Trombósis (FNT) for di 2008. E federashon aki ta responsabel pa un kontrol i koordinashon di kalidat independiente. Ademas di esaki, for di 2016 nos Servisio di Trombósis ta konta ku un akreditashon ISO. Lesa mas tokante e akreditashon aki.


text:
Como organo independiente IVA ta carga e responsabilidad pa monitor e calidad di cuido na Aruba y ta traha a base di e Ley di Calidad di Cuido cu a drenta na vigor riba 1 di januari 2017. Segun e ley aki, IVA tin cierto ‘bestuursrechtelijke bevoegdheden’ manera, dunamento di waarschuwing of oplegging di boet, ora encontra violacion di ley. Sinembargo, ora ta trata persecucion penal, ta Ministerio Publico cu ta responsabel pa esaki. Pa es motibo, cooperacion entre e dos organonan aki ta importante pa percura e instrumentonan di ambos banda wordo uza mas eficiente cu ta posibel. Asina por garantisa e siguridad di cuido na Aruba.
Resultado di e cooperacion aki ta cu Ministerio Publico a saca instruccion nan nobo cu a drenta na vigor riba 1 di februari 2018. E instruccionnan aki ta ora ta trata violacion di tres diferente leynan di remedi; ‘de Landsverordening op de geneesmiddelenvoorziening’, ‘het Landsbesluit inrichting apotheken’ y ‘de Landsverordening verdovende middelen’. E cambio aki ta encera cu e sumanan di boet a aumenta.


text:
WILLEMSTAD — Manera ya ta konosí, nos promé kompromiso durante e di 2 buèlta di Nations League lo ta kontra Haiti dia 7 di sèptèmber próksimo pa 6’or di atardi den Stadion Ergilio Hato.
Nos selekshon tin un total di 4 partido ku nan mester hunga, di kua 2 ta na kas i 2 afo. Despues di di e partido kontra Haiti dia 7 di sèptèmber, nos lo biaha bai Haiti kaminda 10 di sèptèmber nos lo bolbe topa Haiti. Den luna di òktober nos ta enfrentá Costa Rica na Costa Rica i 14 di novèmber nos lo hunga na kas kontra Costa Rica pa di 2 biaha.
Despues di a públika e lista di 39 hungadó ku a forma parti di e pre-selekshon, nos entrenadó Sr. Remko Bicentini huntu ku su staf a yega na e lista definitivo di e 23 hungadónan ku lo partisipá na e partidonan aki.
E siguiente hungadónan ta forma parti di nos selekshon ku lo mira akshon durante e segundo buèlta di Nations League;
- Eloy Room (Columbus Crew)
- Zeus de la Paz (Oldham Athletic)
- Shanon ‘Cheese’ Carmelia (Fc Lienden)
- Elson ‘Sontje’ Hooi (Ado Denhaag)
- Leandro Bacuna (Cardiff)
- Reangelo Janga (Fc Astana)
- Jaron Vicario (Fc Dordrecht)
- Brandley Kuwas (Al-Nasr)
- Gevaro Nepomuceno (Oldham Athletic)
- Darryl Lachman (PEC Zwolle)
- Roshon van Eijma (JC Roda)
- Nigel Robertha (Levski Sofia)
- Shermaine Martina (MVV)
- Shermar Martina (MVV)
- Jeremy de Nooijer (Al Shamal)
- Jimbertson Vapor (Scherpenheuvel)
- Jarzinho Pieter (Vesta)
- Juninho Bacuna (Huddersfield Town)
- Jurich Carolina (NAC)
- Gervane Kastaneer (Coventry City)
- Jafar Arias (Fc Emmen)
- Roly Bonevacia (Al-Faisaly)
- Juriën Gaari (RKC)
Mirando ku tin 2 wega ku lo tuma lugá na Kòrsou, e biaha aki tambe nos lo bende karchi pa un wega òf e pakete pa ámbos partido. Karchinan ya ta optenibel na FFK bou di ora di ofisina, Beep Beep, Botika Mampuritu, pòmp di gasolin Sta Maria i na 4th of July snèk na Barber.
E preisnan pa e diferente paketenan pa sekshonnan ta lo siguiente:
- VIP ta kosta Fl.250,- pa ámbos partido i Fl.150,- pa un partido (inkluso konsumo);
- Bou di tribunanan kubrí ta Fl.50,- pa ámbos partido i Fl.30,- pa un partido
- Tribunanan no kubrí ta Fl.30,- pa ámbos partido i Fl.20,- pa un partido
- Mucha te ku 12 aña ku 60+ ta paga Fl. 15,- pa ámbos partido i Fl.10,- pa un partido den sekshon general
E kolekshon nobo di suèter di nos selekshon, ku ta Nike original, a yega FFK!
Aparte di e suèternan nos a risibí ‘jacket’ i karson di ‘traingspak’ largu tantu pa mucha komo pa adulto na diferente ‘size’ i koló.
E preisnan di nos kolekshon nobo di merkansia di nos selekshon nashonal ta lo siguiente;
- Jacket adulto (neon hel) fl.150,-
- Jacket mucha (neon hel) fl.125,-
- Suèter adulto (neon hel òf blou) fl.100,-
- Suèter mucha (neon hel òf blou) fl.85,-
- Karson di ‘trainingspak’ adulto (blou skur) fl.85,-
- Karson di ‘trainingspak’ mucha (blou skur) fl.75,-
- Shal di nos selekshon fl.25,-
E ‘size’ nan di mucha ta kore di XS te L miéntras di adulto ta kuminsá na S i ta yega te XXL.
Tur esaki optenibel na FFK bou di ora di ofisina.
Nos selekshon tin kompromisonan sumamente importante na kaminda i nos hungadónan ta konta ku bo, komo e di 12 hungadó, pa sigui apoyá i sostené nan!


text:
Acuerdo riba problematica di integridad Sint Maarten
Sint Maarten y Hulanda a yega na un acuerdo riba e problematica di integridad na Sint Maarten: e isla ta haya un camara independiente di integridad. Ministernan Dennis Richardson (di Husticia di Sint Maarten) y Ronald Plasterk (di Asuntonan Interno y Relacionnan di Reino di Hulanda) a firma e protocol diasabra dia 23 di mei, den cua e palabracionnan ta stipula.
Tambe a haci palabracionnan riba e yudansa pa y fortificacion di mantencion di ley na Sint Maarten, pa fortifica combatimento di entre otro violencia, atraco y contrabanda di hende. Tanto Richardson como Plasterk ta bisa cu nan ta satisfecho cu e paisnan conhuntamente a yega na e acuerdo importante aki.
Cu institucion di e camara di integridad ta duna ehecucion na e recomendacionnan di e investigacionnan tocante integridad cu a tene aña pasa. E camara aki ta haya autoridadnan independiente pa dunamento di conseho y hacimento di recomendacionnan. Tambe e camara por haci investigacion y haci denuncia.
Ta hancra e camara di integridad den un Landsverordening, y e ta raporta tanto na Gobierno y na Parlamento di Sint Maarten, como tambe na Conseho di Minister di Reino.
Fortificacion di asistencia huridico ta tuma luga tanto cerca cuerpo policial Sint Maarten, Landsrecherche, Recherchesamenwerkingsteam, como tambe na Ministerio Publico y Marechaussee Real. E fortificacion aki ta dirigi specialmente riba combatimento di “high impact crimes” (crimennan di impacto halto), criminalidad cu ta surpasa limite y cu ta debilita, contrabanda di hende y contrabanda di mercancia.


text:
ORANJESTAD – Durante e conferencia di prensa extraordinario cu Gobierno di Aruba a ofrece dialuna atardi pa relata e ultimo desaroyonan rond di e ‘oil spill’, Prome Minister Mike Eman a probecha pa disculpa su mes di no a duna bon ehempel bistiendo proteccion prome cu a cuminsa haci beach limpi. Tambe a sigura cu Aruba ta conta cu e ekiponan necesario pa proteha tur trahado y boluntario cu ta desea di participa den e accionnan di limpiesa. ‘Aruba tin e tipo di coversalls cu por bisti pa proteha curpa, tin definitivamente gloves y si tin mester, masker!’
Premier Eman a splica cu den su emocion di dialuna mainta para na Boca Prins ta wak e sushi, e no por a evita di pasa man pa hark y cuminsa haci algo. ‘Ora bo mira e paisahenan bunita wordo menasa, mi mes no a duna bon ehempel y no a tuma e preocupacion necesario. No tabata e miho ehempel, pero tabata dor di e gana di yuda.’ Inicialmente Prome Minister Eman a bay na costa noord hunto cu DOW y Parke Nacional Arikok pa haci un sondeo di e situacion.
El a splica cu aunke nos sa cu hopi di nos hendenan ta custuma di haci trabou sin e proteccion aki, ta importante pa accentua cu no ta conoci ainda exactamente kico ta e composicion di e patches cu ta yegando na beach. Aunke e por mustra inofensivo, den futuro por mira un efecto di dje. Premier Eman: ‘Laga nos tur mañan bisti handschoen pa haci e trabou cu amor y dedicacion pa haci un diferencia, pero toch cuidando salud di un y tur cu ta haci e trabou aki.’


text:
ORANJESTAD(AAN): Dialuna atardi Triple A. Aruba a ricibi e certificado di Aerodrome, cu ta indica cu nos aeropuerto ta cumpli cu cierto rekisitonan internacional necesario pa operacion di un aeropuerto.
Durante un conferencia di prensa Minister di Turismo Otmar Oduber a duna un pabien na e profesionalnan di Aviacion Civil y di Aeropuerto di Aruba y e otro instancianan cu a contribui na henter e proceso pa loke ta trata e certificacion cu a wordo logra.
“Mi ta sinti hopi honor y mi ta sumamente orguyoso cu nos aeropuerto ta cumpli cu tratadonan cu nos mes a firma den pasado”.
Esaki segun Oduber, kende a sigui bisa cu Aruba pa chikito cu e ta, tin un profesionalismo y dedicacion di parti di aeropuerto pa percura pa aspectonan di seguridad ta na prome lugar.
“Entrega di e certificado ta testimonio di esaki”, segun e mandatario.
El a sigui bisa cu Departamento di Aviacion Civil ta forma un parti integral di e cooperacion cu mester tin den e keten cu tin pa loke ta aviacion na Aruba.
“No por keda sin menciona tambe IBSL cu ta percura tambe pa e plannan di seguridad wordo poni riba mesa y pa esakinan wordo aproba”.
“Na final ta Departamento di Aviacion Civil ta responsabel pa controla y certifica aeropuerto y naturalmente su operacion”, segun Minister di Turismo.


text:
Actueel
Nos kier a yama danki na:
Refineria Isla kende a duna nos un man pa fèrf nos edifisio di skol básiko asina bunita i tambe un danki ta bai na e artista AEMY NIAFELIZ kende a pinta riba nos murayanan hopi bunita. Masha masha danki...
Aktividatnan
Na FFAPM, nos ta forma nos muchanan pa bira un mihó persona den nos komunidat. Nos ta hasi e aktividatnan manera Ahedres tur djaweps i nos alumnonan ta partisipá na kompetensianan nashonal i internashonal. Por mira nos kampionnan riba e potrètnan. Tambe nos ta...
Fakansiplan
Tur temporada di fakansi grandi nos ta hasi un luna di fakansiplan ku nos muchanan. Akinan nos ta laga nos muchanan distraí nan mente, rekreá nan kurpa i flashback riba e aña eskolar ku ta tras di lomba. Por ehèmpel nos ta hasi diferente “ tour “ ku nan, tantu riba...
Kampamentu motivashonal.2018
Kampamentu motivashonal. Kada aña eskolar na luna di òktober na komienso di “herftsvakantie” , nos ta organisá un kampamentu motivashonal ku nos alumnonan. Durante e kampamentu aki nos ta enfoká riba e diferente aspektonan ku tin di haber ku formashon di nos...
Preparashon pa fin di aña
Nos ta kla pa selebrashon di Pasku 2016
Motivatiekamp 2016
E kampamentunan tabatin komo tema “profeshon”.


text:
Presentashon na Centraal Georganiseerd Overleg in Ambtenarenzaken (CGOA) riba struktura di Organisashon di Impuesto Nobo (NBO)
WILLEMSTAD, 24 di sèptèmber 2020 – Durante e enkuentro di CGOA ku a tuma lugá awe mèrdia den sala di reunion grandi den edifisio di PWFC, Minister di Finansa sr. Kenneth Gijsbertha, kompañá pa su tim di konseheronan, a duna un presentashon riba e plan pa riba término korto lanta un organisashon di impuesto nobo (Nieuwe Belastingorganisatie, NBO).
E NBO lo konsistí di ofisina di Ontvanger, Inspekshon di Impuesto i Stichting Belasting Accountantsbureau (SBAB) basá riba e nesesidat pa yega na un organisashon di impuesto integrá, mas moderno, efektivo i efisiente ku ta kumpli ku norma i eksigensianan moderno.
Durante e presentashon, e tim di Finansa a bai den liñanan grandi riba e struktura ku e ta vislumbrá pa ku e NBO ku básikamente ta basá riba plannan ku tabata eksistí kaba i a enfatisá e importansia di e restrukturashon aki pa por garantisá un mihó ‘compliance’ di parti di pagadónan di impuesto i entradanan struktural pa gobièrnu.
E NBO lo tin ku drenta na vigor dia 1 di yanüari 2021. Komo ku ta trata di un proseso di reorganisashon di servisionan di gobièrnu, esaki lo tin konsekuensianan pa ku posishon hurídiko di esnan ku aktualmente ta laborá na ofisina di Ontvanger, Inspekshon di Impuesto i SBAB. Ta den e kuadro ei a opta pa informá CGOA riba e plannan.
Despues di e presentashon a kumbiní ku lo instituí mas pronto ku ta posibel un grupo di trabou ku lo konsistí di representantenan di Ministerio di Finansa, HRO i di e organisashonnan sindikal representá den CGOA.
Riba e foto: un bista riba e enkuentro


text:
Plataforma Nashonal Desaroyo di Hubentut
E Plataforma tin komo enkargopa monitòr e Programa di Akshon komo grupo pa duna feedback (klankbord) i ta responsabilisá su mes na Konseho di Minister. E plataforma ta konsistí di representantenan di gobièrnu, NGO, i delegadonan na nòmber di komersio i di sindikato. E organisashonnan ku ta representá den e Plataforma pa Desaroyo di Hubentut ta:
E organisashonnan ku ta representá den e Plataforma pa Desaroyo di Hubentut ta:
Sekretariado Desaroyo di Hubentut
E sekretariado tin un funshon di kordinashon i di sosten importante pa e Plataforma pa Desaroyo di Hubentut. E Sekretariado ta traha proposishonnan stratégiko pa e Plataforma i ta kordiná ehekushon di e Programa di Akshon dor di inisiá i stimulá proyektonan, manehá e Banko di Konosementu di Hubentut, organisá guia di proseso i mehorá e posibilidatnan finansiero.
Tigerteams
Pa kada area di en a skohe un lider di proyekto ku lo guia un tigerteam i ku ta forma parti tambe di e Sekretariado. Tigerteams ta gruponan di trabou di stakeholder miksto ku pa kada area di enfóke ta fasilitá aktividatnan. E lidernan di proyekto lo prepará proposishonnan i konsultá ku organisashonan relevante pa logra resultadonan konkreto. Dor di stimulá kolaborashon i katalisá kambionan lo traha espasio pa aktividatnan nobo.


text:
Articulonan specialmente pa agricultor y criador di bestia
“Santa Rosa a ricibi articulonan nobo”
Recientemente nos a ricibi un cantidad di articulonan nobo specialmente pa e agricultor y criadornan di bestia.
Mirando cu nos a drenta den temporada di awa cero, Santa Rosa ta conseha tur agricultor pa cumpra nan tanki di plastic pa colecta awa cual ta obtenibel na Canashito Farm y asina muha matanan na cas sin trese costo adicional riba e recibo di awa. Tur e criador y agricultornan cu ta inscribi na Santa Rosa lo ricibi 10% di descuento riba tur tanki di awa cumpra na Canashito Farm, unda cu tin diferente size cuminsando for di 200 gallon te na 1500 gallon.
Tambe nos tin diferente matanan manera mango, lamunchi, apelsina, guyaba y awacati y simiyanan di fruta y berdura na benta pa asina un y tur por cuminsa cu e bunita practica aki y asina produci productonan organico y saludabel. Mes puro y gordura cla pa planta tambe ta obtenibel na Santa Rosa.
Pa e criadornan di bestia nos a ricibi rol di galvanized “fence wire”, cual ta un material sumamente fuerte y cu no ta frustia, ideal pa traha cura di bestia. Tambe tin kennel special pa transporta carbito, carne y porco.
Pa e apicultornan nos a ricibi un surtido grandi di producto, entre otro handshoen di cuero, helm di plastic y velo, smoker, frame pa wanta abeha y hopi mas.
Sin lubida e diferente cumindanan pa cabrito y carne, hooi, vitamina, articulonan pa traha keeshi y e tan gusta lechi di cabrito.
Alavez nos kier recorda tur agricultor y criador di bestia cu no a inscribi ainda, pa haci esaki mas pronto posibel dor di pasa personalmente of jama # 585 8102 y puntra pa Glenda.
Tambe nos ta informa cu durante luna di November no lo duna servicio riba tereno priva ya cu durante e luna aki lo pone atencion completo riba mehoracon di e damnan di awa.


text:
KRALENDIJK - Riba djabièrnè 28 di ougùstùs alrededor di mitar di 11 di anochi a drenta notifikashon di un aksidente riba Kaya Randolph Statius van Eps.
E shofùr di e skuter a slep i kai. Despues ku e hòmber a bini bei e la konfirmá ku e tabata bebe i esei a pone ku e la slep i kai. E shofùr a keda transportá pa hospital pa trato médiko.
Riba 30 di ougùstùs alrededor di 2or di atardi a drenta notifikashon di un kiebro i destrukshon na un kunuku situá na Seru Angola. Deskonosínan a drenta den un baño i a destruí esaki. E kaso ta bou di investigashon.
Den oranan di mardugá di 31 di ougùstùs alrededor di 3 or a drenta notifikashon di un kiebro den un kas situá na Kaya Imelda. Un di e abitantenan di e kas a lanta ora e la mira un lus di un flèshlait. E deskonosí a kore bai. E kaso ta bou di investigashon.
Bo a mira algu sospechoso? Yama 717 8000 òf e liña di tep anónimo 717 7251.


text:
Malechornan ta rementá dos bankomátiko.
KOMUNIKADO DI PRENSA 503 / 2019
5 desèmber 2019
Malechornan ta rementá dos bankomátiko.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Den oranan di mardugá di djaweps 5 di desèmber 2019, alrededor di 04.15, Sentral di Polis a risibí informashon di eksploshon di un bankomátiko ku tin riba Kaminda Hensley “Ban Ban” Meulens.
Malechornan mester a yega einan i aplikando sistema di operashon komun, ku ya a keda usá den pasado, a rementá e bankomátiko aki.
Afortunadamente nan no a logra di yega na e klùis, pues no a bai ku sèn kèsh.
Algun minüt despues a drenta otro informashon di un bankomátiko riba Jan Noorduynweg, ku tambe a keda rementá dor di 3 sospechoso.
Einan tambe e destrukshon tabata supstansial, pero tampoko a logra di yega na e parti unda e sèn kèsh ta.
Mas lat a bin topa dos vehíkulo kimá den área di San Willibrordus, ku probablemente tabata enbolbí den un di e dos eksploshonnan di bankomátikonan aki.
Investigashon den e kaso aki ta kontinuá.


text:
DISKURSO DI GOBERNADOR DI KÒRSOU
SEÑORA LUCILLE-GEORGE WOUT
PARTIMENTU NA GRANDI DI KONDEKORASHON
26 di aprel 2018
Bon dia tur hende presente i kondekoradonan en partikular,
Awe ta un dia spesial. Un dia ku nos ta duna atenshon na tur e hendenan ku boluntariamente i ku dedikashon total ta traha den nos komunidat. P’esei ta un honor pa na nòmber di Su Mahestat Rei Willem Alexander otorgá na algun di boso un distinshon real. Na tur, 11 persona lo risibí un kondekorashon.
Un kondekorashon tin di kana henter un proseso promé ku e kondekoradonan ku ta mi dilanti akí por risibí nan medaya. Den e proseso ta konsiderá no solamente kon largu un hende a duna su aporte na komunidat, i ainda ta dunando esei, sino tambe den ki medida i di ki forma su aporte ta benefisiá henter komunidat. Ta hopi hende tin..., manera hendenan den boso ambiente mes, e komishon di kondekoradonan, gobièrnu i ‘Kapítulo’, ku tras di kortina ta envolví pa hasi tur esaki posibel. Tur ta hendenan ku ta haña ku ta balapena pone boso awe den foko pa boso méritonan. Efektivamente, pasobra boso tur meresé.
Komo komunidat nos mester yuda otro. Sigur den kaso kaminda otronan no por yuda nan kurpa. Boso ta hasi esaki diariamente. Ta un dedikashon ku nos komunidat no por biba sin dje i boso ta traha sin bati pechu, broma. Pero e hendenan rònt di boso sí a ripará kon boso ta traha i nan ta elogiá boso pa e dedikashon ei. Su Mahestat nos Rei, i ami tambe ta elogiá boso pa boso trabou balioso!
Mi ta komprendé ku e dedikashon ku alma i kurason ei no ta pa risibí apresio. Sinembargo no por keda sin menshoná loke boso ta hasi. Algun di boso ta dediká na desaroyo di hubentut via deporte, loke a proba di ta un aktividat ku efektivamente ta kontribuí na desaroyo di hubentut. Pero no ta deporte so. Algun di boso a mustra ku ofresiendo posibilidat edukativo na mayor- i ousiliantenan, esaki ta aportá na e mes desaroyo akí, anto sigur pa e hóbennan ku tin mesté di atenshon spesial. Pero no ta hubentut so ta na boso kurason mará. Algun di boso ta mira e importansia tambe pa preservá kultura, sindikalismo, kuido na kas i polítika.
Mi ke animá boso pa sigui ku e bon trabou. Hopi hende ta dependé di boso yudansa, i pa nan boso ta di un balor inkalkulabel. Boso ta hunga un papel supstansial den nos komunidat.
Brevemente mi ke pone den foko e aktividatnan ku boso ta okupá kuné i ku a kondusí na e kondekorashon akí.
Miembro den Órden di Oranje Nassau
1.Sr. R.S. Bentoera
Masha tempran bo tabata sa ku via polítika bo por ehersé hopi influensia pa duna hendenan di ménos rekurso mas oportunidat. Komo Diputado, i mas ku 40 aña komo miembro di Partido Demokrat, bo a purba siña e hendenan di ménos rekurso kon nan mes por yuda nan kurpa. Esaki tabata e kaminda indiká pa logra progreso sosial. Pero no esaki so. Via deporte tambe bo a dediká bo na e grupo akí. Sea ku futbòl, tènis di mesa òf sòftbòl, e grupo di hende di ménos rekurso pa bo semper tabata di importansia mayó.
2.Sra. M.C. Diwan
Si nos menshoná fábrika di Coca-Cola na Kòrsou, mesora nos ta asosiá esaki ku señora Diwan. 61 aña di servisio no ta ñaña. Masha dia bo a alkansá edat di baha ku penshun, pero bo no konosé ki yama stòp di traha. I no ta bo trabou so ta pegá na bo kurason, e hendenan ku ta traha ku bo tambe. Meresidamente nan ta mira bo komo e figura di mama, pasobra tur hende por yega serka bo tantu pa asuntunan di trabou, komo pa nan asuntu privá. Nan ta asta yama bo ‘mama’. Awor... bo ta un tiki ‘mama’ tambe pa bo radio-oyentenan. Mas di 30 aña bo ta presentá e programa ‘Den kibrá di Mardugá’ ku poesia, prosa i muzik di Kòrsou pa alimentá hende. Pero komo si fuera esei no ta basta, bo ta kla pa yuda misa, hende grandi, hendenan di ménos rekurso den pèrtá.
3.Sr. S.G. Djaoen
Bo bida ta kompletamente den lus di natashon. E aña akí bo ta kumpli 50 aña aktivo komo instruktor di landamentu i 30 aña komo presidente di ‘Nederlands Antilliaanse Zwembond’. Bo tin tur motibu di ta orguyoso. Pasobra ta via bo hopi mucha, i prinsipalmente muchanan di ménos rekurso a siña landa. Esaki a kontribuí na evitá mas aksidente. Pero bo a ripará tambe ku bo disípulonan tabatin talento i bo a konsiderá nan kapas di por presta na nivel internashonal. Ku tal fin bo a lanta ‘Zwemvereniging Bulado’ i despues ‘Djaoen Swimming Center’. Maske no ta semper tabata fásil, tòg bo a kosechá fruta, pasobra bo disípulonan a logra hopi título internashonal. Pabien!
4.Sr. J.J. den Hartog
For di aña 2002 bo ta íntimamente ligá ku e klup di tènis na Mundu Nobo. Bo tabata sa bon kon envolví henter e bario, di moda ku e klup por a haña un base hanchu di sosten. Anto esaki no a konta solamente pa gana e hendenan huntu pa drecha e pistanan di tènis..., bo a duna e hóbennan lès di tènis grátis. Tur djasabra i djamars por a mira muchanan di bario bin hunga tènis. Pa bo ta importante tene e muchanan fo’i kaya, siña nan disiplina i abilidatnan sosial, di moda ku nan por usa esakinan komo palanka pa nan futuro. Un bon ehèmpel ta ku un di bo alumnonan a bira instruktor di tènis i instruktor deportista sertifiká. Bunita trabou!
5.Sr. S. Laker
Nos tur sa ku deporte por tin un influensia positivo riba nos hubentut. I abo, señor Laker, sa esaki ku sertesa. Komo persona ku tabata aktivo den deporte, bo ta dediká bo hopi aña kaba na e deporte di beisbòl na Montaña. Bo ta haña ku muchanan meresé trato igual, ku nan mester por defendé nan kurpa i desaroyá abilidat sosial ku mester sirbi nan pa okupá un lugá digno den komunidat. I esaki ta loke deporte ta proporshoná nan. Bo alumnonan ta representá asta den ‘Little League’ i den ‘Major League’. Un prestashon tremendo i un ‘tarheta di bon impreshon’ pa henter dushi Kòrsou.
6.Sr. F.I. Lourens
Muzik ta kore profundamente den bo sanger. Sea ta bo mes ta kanta, skibi jingle òf komponé tumba, bo ta hasi esaki ku un tremendo dedikashon i ta loke a duna fruta di vários manera. Pero tin algu ku ta sumamente partikular. Bo ta e úniko artista ku por bisa ku 3 aña tras di otro bo komposishonnan a sali ganadó di Festival di Tumba. Fantástiko! Pero no ta muzik so ta pegá na bo kurason. Hende, famia i edukashon tambe ta hunga un ròl importante den bo bida. Bo tin hopi aña ta dediká bo komo eksperto di komunikashon, via e organisashon ‘Nelson i Marelva, Mayor i yu’, na edukashon, enseñansa i formashon di yunan i nan mayornan. Komo tata di famia bo mes, bo sa perfektamente kon importante esaki ta.
7.Sra. Y.J. Pereira.
Mas di 21 aña bo ta dediká na ‘Oudervereniging Totolika’. Bo ta pèrkurá pa semper tur asuntu finansiero ta na òrdu. Ma... no esei so. Bo ta pèrkurá tambe pa semper buska spònser pa e asosiashon. Anto esei ta logra bo semper. Ademas, semper bo ta duna oido na e klientenan di Totolika. Pa hopi hende bo ta manera un mama, kende nan konosé komo ‘Vònchi’. Anto esei no ta na Totolika so, sino tambe na Ayudo Sosial Santa Maria. Bo ta konosí komo un forsa indispensabel kende su kurason ta bati pa su trabou i ta kla pa duna esnan di ménos rekurso un man: via distribushon di pakete di kuminda, aktividatnan pa haña fondo i asta via formashon di e klientenan mediante charla. I e klientenan ta apresiá bo yudansa mashá, pasobra bo ta asta madrina di yu di vários kliente.
Kabayero den Órden di Oranje Nassau
1.Sr. S.J. Heerenveen
Si nos bisa Stanley Heerenveen, nos ta bisa sindikato. Durante mas di 33 aña bo a okupá vários funshon den ABVO i bo a dediká bo na defendé i salbaguardiá posishon hurídiko di ámtenarnan. Komo ámtenar ku penshun, esei ta na bo kurason mará. Pero meskos tambe bo a organisá aktividat sosial pa hende grandi i pa hende siegu, manera evento musikal i bailabel. Anto nos no a papia mes ainda di deporte. Futbòl, vòlibòl, beisbòl. Ademas di a praktiká e deportenan akí bo tabata aktivo tambe komo miembro di direktiva di klup di futbòl ‘SV Jong Holland’.
2.Sra. G.J.L.M. Faber-Melfor
Den tur loke bo ta hasi, muchanan ta sentral. I no mucha sin mas, sino muchanan ku tin nesesidat di atenshon spesial. Durante hopi aña bo a dediká bo na enseñansa spesial komo Inspektor. Ku e eksperensia ei bo a ofresé bo servisio tambe na vários fundashon manera ‘Cariiense’, ‘Kinderbescherming Curaçao’, ‘Fukayna’, kaminda kontinuamente desaroyo di e mucha ku nesesidat di atenshon spesial ta e focus. Bo ta desaroyá posibilidatnan edukashonal pa mayor i yu, pero tambe pa otronan ku ta bini den kontakto ku muchanan ku mesté di atenshon spesial. E alkanse ta pues di un enormidat sin igual. Pasobra asta te na New York bo ta ofresé bo servisio via fundashon ‘Liberata Dance Theatre Incorporated’. Ta importante pa bo ku bo ta alkansá tantu hende posibel i esei bo ta hasi via e programa di televishon ‘Solo ta sali pa nos tur’ i den pasado tambe via e programa di radio ‘Konsulta ku Glynis’. Ta siña e muchanan kon desaroyá abilidatnan komunikativo i kon stimulá un imágen positivo di nan mes i sinti konfiansa den nan mes. Hèrmèntnan impresindibel pa ta eksitoso den bida. Mi ta kita sombré pa bo!
3.Sra. S.A. Olario
Algun hende konosé bo komo ‘mam’ i hopi hende tambe komo ‘kapitein’ òf nan ta yama bo ‘juf’, ‘coach’ òf simplemente ‘Chinka’. Asina tantu nòmber di kariño, mester ta nifiká ku pa hopi hende bo a hunga un papel importante den nan bida.
Banda di bo profeshon di dosente na Radulphus College bo ta tambe ‘remedial teacher’ i dunadó di konseho. Hopi di e alumnonan ta yega serka bo ku nan problema i semper bo ta duna oido. Ku masha dedikashon bo ta kana un mia èkstra pa bo alumnonan. Pero no ta pa e alumnonan so, komo Kapitein den VKC, bo tin hopi aña kaba ta dediká bo na seguridat di Kòrsou. Bo ta mira den esaki tambe importansia di e kooperashon denter di Reino, en partikular pa loke ta Defensa. Anto nos no a kaba, pasobra ta resultá ku ta sobra tempu ainda pa bo ‘coach’ deportistanan, komo rèfri den e deporte di lucha i organisá tur kos rònt di kompetishon. Hopi hende ta mira bo komo modelo, sigur komo eks-kampeon di ‘kickboxing’. Finalmente, aunke mi ta kuminsá puntra mi mes ta unda bo ta saka tantu tempu asina, bo ta dediká bo komo presidente na e klup di motosiklista na Kòrsou. Mi por bisa trankil ku bo ta un shempié kende ta hasi tur kos ku e debido dedikashon.
4.Sra. S.A.F. Martis-Treurniet
Danki na bo, kuido na kas ta loke e ta awe na Kòrsou. Hopi aña largu bo a dediká bo via fundashon ‘Wit Gele Kruis’ na profeshonalisá kuido na kas na Kòrsou. Pero tambe komo presidente di vários fundashon, kasnan di kuido i IFE (skol di preparashon pa enfermeronan), ketu bai bo ta aportando pa optimalisá kuido na kas na Kòrsou. Banda di esaki bo tin hopi aña aktivo den Iglesia Katóliko i Renobashon Karismátiko. Komo miembro di ‘National and Carribbean Service Team’ bo tabatin e responsabilidat entre otro pa organisá konferensia importante, aktividat pa rekoudá fondo i dianan di formashon. E kompromiso ku bo ta mustra den tur loke bo ta hasi pa bo próhimo, ta un ehèmpel pa otronan.
Masha pabien ku boso kondekorashon real.
Mi ta pidi un aplouso kaluroso pa tur nos kondekoradonan!
Promé ku mi gancha e kondekorashonnan mi ta pasa palabra pa mi achüdant, pa e lesa e Dekreto Real.


text:
Youth Extreme a estrena videoclip di e cancion "Homber musico ta fiel" den Ivo 4 life.
E popular banda Youth Extreme a estrena un videoclip nobo den e programa Ivo 4 life. E tema di e cancion aki ta Homber musico ta fiel. Esaki ta e di dos cancion nobo di e banda pa aña 2019. Segun Mikey di YX cu e banda tin mas cancion pa sali e aña aki ainda. Locual cu a resalta ta e titulo di e cancion cu a hala hopi atencion. Un cancion cu un tremendo ritmo i un bon videoclip. Pabien na Youth Extreme!!!
Wak video


text:
Na Merka: Kòrsou a entregá un petishon mas pa un eksonerashon nobo riba sanshonnan
Na Merka: Kòrsou a entregá un petishon mas pa un eksonerashon nobo riba sanshonnan
Geplaatst op 27 Sèptèmber 2019 dor di Ministerio di Asuntunan General i Promé Minister
WILLEMSTAD – Djaluna benidero 30 di sèptèmber, Promé Minister di Kòrsou Eugene Rhuggenaath ta di bishita na Washington D.C. pa papia ku entre otro e Office of Foreign Assets Control (OFAC) tokante un eksonerashon adishonal riba e sanshonnan ku Merka a imponé riba PDVSA. Durante e reunion el lo elaborá riba e petishon ku a keda entregá djaweps 26 di sèptèmber na OFAC. Promé Minister lo reuní ku State Department i ku Treasury Department tambe.
Na luna di mei último, Kòrsou ya kaba a risibí un eksonerashon di Merka pa yuda suavisá e konsekuenshanan pa Kòrsou di e sanshonnan ku Merka a pone riba algun persona i kompania di Venezuela. Ni maske ku Kòrsou riba su mes no tin nada di haber ku e kousa di e situashon na Venezuela, komunidat di Kòrsou ta sinti efekto negativo di esaki. PDVSA i alabes Refineria Isla, no por a sigui ku su operashon normal. Banda di e sanshonnan di Merka, Refineria Isla ta keda afektá tambe dor di un sentensia di hues na Merka ku ta pone ku por ehèmpel ConocoPhillips por konfiská zeta riba barkunan ku mester yega nos refineria, mirando e debenan ku PDVSA tin ku paga kompanianan, den e kaso aki entre otro ConocoPhillips. Refineria Isla aktualmente no ta kumpliendo tampoko ku tur su obligashonnan finansiero na instansha i kompanianan lokal ku a hasi trabou p’e.
E eksonerashon (‘special license’) aktual di mei último no ta sufisiente pa yuda atendé ku e riesgo ku a surgi despues, esta ku Refineria Isla na un dado momentu lo no por kumpli ku pago di salario, seguro, pago di utilidat, mantenshon i hür, ku chèns di mester sera promé ku 31 di desèmber 2019. E impakto di esaki pa Kòrsou, esta komunidat, lo ta grandi, i lo nifiká hopi gastu. Benifisiarionan lokal ku hopi probabilidat lo no por (sigui) risibí nan pagonan i hende por sigui pèrdè trabou.
Teniendo bon kuenta ku e posibel senario aki, i tambe e echo ku e sanshonnan entretantu a sigui eskalá, Gobièrnu di Kòrsou ta tumando akshon pa medio di su kompanianan manera Refineria di Kòrsou (RdK) i Curoil pa purba salbaguardiá e pagonan na instanshanan lokal. Durante di su estadia na Washington D.C., Promé Minister lo hasi tur loke ta den su alkanse pa trese un solushon duradero ku ta benefisiá Kòrsou. Durante su reunionnan e ta risibí sosten kompleto di entre otro embahador di Reino na Washington D.C. Sinembargo, e desishon pa duna eksonerashon ta den man di Merka.
Gobièrnu di Kòrsou, no opstante e reto su dilanti, ta posishoná su mes di forma optimista pa ku e reunionann ku ta bai tuma lugá i ta spera riba un resultado positivo. Gobièrnu pa medio di su kanalnan di komunikashon ofisial i sr. Doran komo bosero, lo sigui informá komunidat di e desaroyonan.


text:
Durante un conferencia di prensa ayera tardi, The Casino at The Ritz-Carlton, Aruba a revela su grandioso campaña di aña 2020: $1 MILLION CASH GIVEAWAY, unda cu lo tin $1 Miyon na premionan cash pa tur su bishitantenan.
Axl Ismail, Director of Casino Operations, di The Casino at The Ritz-Carlton, Aruba, a inicia e bisando: “Tur hende tabata ansioso pa haya sa ta cu cua campaña The Casino at The Ritz-Carlton , Aruba lo bin cu ne e aña aki, mirando cu aña pasa tabata spectacular cu e ‘Deal or Wheel Campaign’ unda e ganador por a scoge entre e Ferrari 488GTB Spider of $250,000 cash. Tabatin hopi speculacion di kico e campaña lo ta mirando cu aña 2019 tabata fenomenal. Y e aña aki lo ta mas grandi ainda.” E momento a yega unda a revela e campaña di aña 2020 y tur hende presente a keda sorprendi. The Casino at The Ritz-Carlton, Aruba ta e prome casino pa lansa un campaña di e magnitud aki den henter Caribe.
Despues a hiba palabra Joanna Maya, Communications & Promotions Manager di The Casino at The Ritz-Carlton, Aruba unda cu el a splica con por participa den e grandioso campaña aki. Mester ta of bira un VIP member door di pasa registra cu un ID valido na e Casino VIP Desk, esaki ta completamente gratis. Pa cada 80 punto na slot machines y $40 theoretical na weganan di mesa ta ricibi 1 ticket di rifa. Lo tin 15 finalista pa e prome sorteo cu lo tuma luga dia 31 di maart. Tambe el a añadi cu tur e bishitantenan di The Casino at The Ritz-Carlton, Aruba por participa den diferente promocion durante siman y tambe por forma parti di nan ‘Tier Program’ cu ta ofrece beneficionan unico.
Pa clausura, Yahira Santoni, Communications Manager di The Ritz-Carlton, Aruba, a indica cu e aña aki ta duna un extra opcion pa haya ticket di rifa pa participa den e tremendo campaña aki ora di tin un cena na Casa Nonna New York of BLT Steak. Cu cada cena na e resturantnan aki ta ricibi un voucher. Mester hiba e voucher hunto cu e recibo na e Casino VIP Desk y e bishitante lo haya su ticket di participacion.
Axl Ismail tabatin un pregunta pa tur persona presente: “Dicon bo lo hunga cualkier otro caminda si bo por hunga na Aruba’s Most Rewarding Casino?!”


text:
Stichting Ambulante Justitiële Jeugdzorg Curaçao (AJJC) tin un posishon úniko den e kadena hudisial na Kòrsou, mirando ku e ta e úniko departamento den e hustisia penal ku tin e tarea preventivo i represivo pa e grupo di enfoke entre 12 i 18 aña. AJJC ta ehersé su tareanan dor di brinda diferente tipo di aktividat di guía na hóbennan ku a drenta den kontakto ku Hustisia òf ku ta kore riesgo di kai den man di Hustisia.
AJJC ta konsistí di tres (3) pilar, kual ta Jeugdreclassering, GPS/HALT i Veiligheidshuis. E pilar di Jeugdreclassering ta duna sostén i guia hóbennan entre 12 i 18 aña ku a drenta den kontakto ku Polis òf Hustisia. GPS/HALT su enfoke ta riba prevenshon di kriminalidat hubenil den forma di guia, supervishon i seshonnan di charlanan. Por último, Veiligheidshuis ta enkargá ku mantené e relashonnan di kolaborashon entre e diferente partnernan stratégiko den e kadena hudisial, kuido, enseñansa i ayudo sosial bou di un dak.
Vishon
Hasi hóbennan i nan mayornan konsiente di nan propio komportashon i responsabilidatnan, no solamente pa medio di retribushon legal, sino tambe pa medio di duna yudansa na mayornan i edukadónan den edukashon nan yunan. Ta trata aki di prevenshon di residivismo, dor di krea un mihó perspektiva pa e hóben.Pa por logra esakinan ta nesesario tin bon koperashon ku e diferente partnernan stratégiko dirigí riba un maneho integral i enfoká riba e problemátika.
Mishon
Brinda intervenshonnan pedagógiko den un kuadro hurídiko penal na hóbennan ku ta kore riesgo di kai den kriminalidat.
Adres: Molenplein Z/N, St. Martinus Center Unit B-100.
Tel: 461-4552 / 520-1940
Fax: 461-2252


text:
Kímika Klíniko i Hematologia (KCH)
Pa ehekutá análisis riba entre otro, kímika klíniko, inmunologia i hematologia.
E departamentu Kímika Klíniko i Hematologia (KCH) di ADC ta hasi análisis di sanger i otro líkidonan korporal. E análisis aki ta konsentrá riba:
- konstatá òf ekskluí un enfermedat
- sigui e desaroyo di un enfermedat i tambe efekto di tratamentu
- evitá sierto enfermedatnan
Aki ta trata entre otro di análisis kímika-klíniko, inmunologia i hematologia ku por lo general ta petishonnan di dòkternan di kas i speshalistanan.
- E departamentu KCH ta ekipá ku ekipo i sistemanan segun e teknologia mas moderno.
- E tim sólido di KCH ta konsistí di kímikonan-klíniko i analistanan profeshonal i kapasitá
- E departamentu aki tin un akreditashon ISO di Raad voor Accreditatie (RvA) for di yüni 2016 Klek aki pa lesa mas tokante e akreditashon.
Kímika Klíniko General
Den kaso di tèstnan di kímika-klíniko general ta trata e midimentu di konsentrashon di algun komponente den líkidonan korporal. E departamentu di KCH por midi mas ku 100 komponente den diferente líkido korporal. Esaki no ta limitá na solamente tèst di sanger, pero ta trata tambe tèst di orina i otro líkidonan korporal.
Hematologia
Tèstnan hematológiko di laboratorio ta forma un parti importante di e análisisnan diario ku KCH ta ehekutá. Hematologia konosé diferente aspekto. Midi konsentrashon di sélulanan blanku i kòrá i karchinan di sanger i tambe análisis di algun karakterístika di sélulanan ta ser hasi pa por diagnostiká enfermedatnan di sanger manera leukemia i diferente forma di defisiensia di sanger. Tambe hematologia ta kontrolá efektividat di tratamentu di e enfermedatnan aki.
Sanger ta koha
Algun ehèmpel di esaki ta konstatá posibel defisiensia den e sanger ku a koha i tambe kontrolá pashèntnan di kual e rapides ku e sanger ta koha mester keda mantené abou artifisialmente. Ta importante pa keda opservá e forma di tratamentu aki di un forma strukturá i detayá pa, si mester, por hasi kambio den suministro di remedi òf kuminda na tempu. Via di un tèst spesial, PT/INR-test, ta kontrolá e sanger. A base di esaki e médiko por kalkulá e kantidat di antikoagulante (bloedverdunner).
Kímika di Espesie
Riba e tereno di análisis di kímika di espesie, analistanan spesialisá ta analisá materia ku yudansa di téknikanan spesial di laboratorio. E tèstnan aki ta eksigí un grado altu di konosementu di e materia i tambe kapasidatnan práktiko. E tipo di análisis aki ta konsentrá riba entre otro, hemoglobinopatia, diagnóstiko outo-inmuno, transfushon serológiko i tèstnan di alergia.


text:
Kiko Testigunan di Yehova Ta Kere Aden?
Komo Testigunan di Yehova, nos ta hasi nos esfuerso pa pega na e forma di kristianismo ku Hesus a siña i ku su apòstelnan tambe a sigui. E artíkulo akí ta splika brevemente nos kreensianan básiko.
Dios. Nos ta adorá e úniko Dios berdadero, e Haltísimo i Kreador di tur kos. Su nòmber ta Yehova. (Salmo 83:18; Revelashon 4:11) E ta e Dios di Abraham, Moises i Hesus.—Éksodo 3:6; 32:11; Huan 20:17.
Beibel. Pa nos, Beibel ta Dios su mensahe pa humanidat. (Huan 17:17; 2 Timoteo 3:16) Loke nos ta kere aden ta basá riba tur loke e 66 bukinan di Beibel ta kontené, ku ta inkluí tantu e “Tèstamènt Bieu” komo e “Tèstamènt Nobo.” Profesor Jason D. BeDuhn a skirbi tokante loke Testigunan di Yehova ta kere aden bisando ku “henter nan kreensia i akshonnan ta basá riba Beibel i nan no ta disidí adelantá kiko mester ta pará skirbí den dje.” *
E echo ku nos ta aseptá henter e Beibel no kier men ku nos ta fundamentalista, esta, hende ku ta pega estriktamente na e interpretashon literal di e Skritura. Nos ta rekonosé ku algun parti di Beibel ta skirbí den forma simbóliko i ku no mester keda interpretá literalmente.—Revelashon 1:1.
Hesus. Nos ta sigui e siñansanan i ehèmpel di Hesukristu i ta dun’é onor komo nos Salbador i Yu di Dios. (Mateo 20:28; Echonan 5:31) Pues, nos ta kristian. (Echonan 11:26) Sinembargo, pa medio di un estudio di Beibel nos a haña sa ku Hesus no ta e Dios Todopoderoso i ku Beibel no ta apoyá e doktrina di Trinidat.—Huan 14:28.
E Reino di Dios. Esaki ta un gobièrnu real ku ta den shelu i no algu den kurason di kristiannan. Lo e remplasá gobièrnunan humano i kumpli ku e propósito ku Dios tin pa tera. (Daniel 2:44; Mateo 6:9, 10) Esaki lo sosodé pronto pasobra segun Beibel nos ta biba den e “último dianan.”—2 Timoteo 3:1-5; Mateo 24:3-14.
Hesus ta Rei di e Reino di Dios den shelu. El a kuminsá goberná na aña 1914.—Revelashon 11:15.
Salbashon. Pa medio di e sakrifisio di reskate di Hesus nos por ser librá di piká i morto. (Mateo 20:28; Echonan 4:12) Pa benefisiá di e sakrifisio akí, hende no solamente mester pone fe den Hesus, si no tambe nan mester kambia nan bida i batisá. (Mateo 28:19, 20; Huan 3:16; Echonan 3:19, 20) I e fe ei nan ta demostr’é ku nan akshonnan. (Santiago 2:24, 26) Sinembargo, salbashon no ta algu ku nos meresé; nos por hañ’é solamente pa medio di “e bondat inmeresí di Dios.”—Galationan 2:16, 21.
Shelu. Yehova Dios, Hesukristu i e angelnan fiel ta biba den e region spiritual. * (Salmo 103:19-21; Echonan 7:55) Un kantidat chikitu di hende, un total di 144.000, lo ser resusitá pa bai yuda den shelu i pa goberná ku Hesus den e Reino.—Daniel 7:27; 2 Timoteo 2:12; Revelashon 5:9, 10; 14:1, 3.
Tera. Dios a krea tera pa hende por biba pa semper riba dje. (Salmo 104:5; 115:16; Eklesiástes 1:4) Lo e bendishoná hende obediente ku salú perfekto i bida eterno den un paradeis riba tera.—Salmo 37:11, 34.
Maldat i sufrimentu. Beibel ta splika ku un angel a rebeldiá kontra Dios. Asina maldat i sufrimentu a kuminsá eksistí. (Huan 8:44) E angel akí, ku despues di e rebeldia a ser yamá “Diabel” i “Satanas,” a konvensé e promé pareha humano pa djòin e. E konsekuensianan pa nan desendientenan tabata desastroso. (Génesis 3:1-6; Romanonan 5:12) Pa por resolvé e kuestionnan ku Satanas a lanta, Dios a permití maldat i sufrimentu, pero lo e no permití esaki pa semper.
Morto. Ora un persona muri, e ta stòp di eksistí. (Salmo 146:4; Eklesiástes 9:5, 10) E mortonan no ta sufri den un fièrnu di kandela.
Míles di miónes di hende lo bolbe biba ora Dios resusitá nan. (Echonan 24:15) Sinembargo, esnan ku lo haña resurekshon i ku no kier aseptá e normanan di Dios lo ser destruí pa semper i lo no por biba nunka mas.—Revelashon 20:14, 15.
Famia. Manera Dios a establesé for di prinsipio, pa nos, matrimonio ta e union entre un hòmber i un muhé. I e úniko motibu bálido pa divorsio ta inmoralidat seksual. (Mateo 19:4-9) Nos ta konvensí ku e konsehonan ku Beibel ta duna ta yuda hasi famianan felis.—Efesionan 5:22–6:1.
Nos adorashon. Nos no ta adorá krus ni niun otro imágen. (Deuteronomio 4:15-19; 1 Huan 5:21) Nos adorashon ta inkluí e siguiente kosnan importante:
Orashon na Dios.—Filipensenan 4:6.
Lesa i studia Beibel.—Salmo 1:1-3.
Meditá riba loke nos ta siña for di Beibel.—Salmo 77:12.
Reuní huntu pa hasi orashon, studia Beibel, kanta huntu, ekspresá nos fe i animá otro.—Kolosensenan 3:16; Hebreonan 10:23-25.
Prediká e ‘bon notisia di e Reino.’—Mateo 24:14.
Konstruí i mantené Salònnan di Reino i otro edifisionan ku ta promové nos obra mundial di edukashon bíbliko.—Salmo 127:1.
Partisipá den trabou di duna ousilio na esnan ku ta víktima di desaster natural.—Echonan 11:27-30.
-
Nos organisashon. Nos organisashon ta konsistí di kongregashonnan. Kada kongregashon ta ser supervisá pa un grupo di ansiano. Sinembargo, e ansianonan no ta forma parti di un klase di klero ni nan no ta risibí niun tipo di salario. (Mateo 10:8; 23:8) Nos no ta kobra diesmo ni no ta pasa kolèkt na niun di nos reunionnan. (2 Korintionan 9:7) Tur nos aktividatnan ta ser finansiá pa donashon boluntario i anónimo.
Un grupo chikitu di kristian madurá, konosí komo Kuerpo Gobernante, ta dirigí e aktividatnan di Testigunan di Yehova rònt mundu for di nos sede mundial.—Mateo 24:45.
Nos union. Rònt mundu nos tur tin e mesun kreensianan. (1 Korintionan 1:10) Tambe nos ta hasi esfuerso pa evitá tur tipo di divishon sosial, étniko òf rasial. (Echonan 10:34, 35; Santiago 2:4) Aunke nos ta uní, kada un di nos ta liber pa tuma nos mes desishon. Kada Testigu ta usa su konsenshi bíblikamente entrená pa tuma desishon.—Romanonan 14:1-4; Hebreonan 5:14.
Nos kondukta. Nos ta purba pa no ta egoista, ma pa semper demostrá berdadero amor den tur loke nos ta hasi. (Huan 13:34, 35) Nos ta evitá kosnan ku Dios no ta aprobá manera mal uso di sanger ku ta inkluí transfushon di sanger. (Echonan 15:28, 29; Galationan 5:19-21) Nos ta pasífiko i no ta partisipá den guera. (Mateo 5:9; Isaías 2:4) Nos ta respetá gobièrnu di e pais kaminda nos ta biba i ta obedesé su leinan basta nan no ta bai kontra lei di Dios.—Mateo 22:21; Echonan 5:29.
Nos relashon ku otro hende. Hesus a duna e siguiente mandamentu: “Stima bo próhimo meskos ku bo mes.” Tambe el a bisa ku kristiannan “no ta parti di mundu.” (Mateo 22:39; Huan 17:16) Pues nos ta purba di “hasi loke ta bon pa ku tur hende,” ma nos ta keda neutral den asuntunan polítiko i ta evitá tur laso ku otro religion. (Galationan 6:10; 2 Korintionan 6:14) Nos ta respetá sí e desishonnan ku otronan ta tuma den e asuntunan akí.—Romanonan 14:12.
Si bo tin mas pregunta tokante Testigunan di Yehova, bo por haña mas informashon riba nos website, i tambe bo por tuma kontakto ku un di nos ofisinanan, bishitá reunion na un Salòn di Reino òf papia ku un Testigu den bo bisindario.
^ par. 4 Wak e buki Truth in Translation, página 165.
^ par. 10 Angelnan malbado a ser saká for di shelu, aunke nan ta sigui biba den e region spiritual.—Revelashon 12:7-9.


text:
Cu 74 aña di edad e señora, Joan Mcdonald, ta inspira e hendenan rond di mundo, cu su ‘fitness journey’ cu a cuminsa tres aña pasa. E señora aki tabatin diferente complicacion cu su salud prome cu el a cuminsa train. E tabata tuma medicina pa hipertension y acid reflux, tambe e tabata sufri di artritis. Joan ta bisa cu e tabatin hopi dificultad pa lanta fo’i cama. E tabata sinti cansa, emocional y tabatin e necesidad pa un cambio. Su yiu muhe, Michelle, a bin cerca dje un dia casi yorando pa bise cu e mester tuma un decision. Si su mama keda riba e mesun caminda cu e tabata e momento ey, su salud lo por bira pio. El a ofrece su mama e oportunidad pa train hunto cu ne den luna di januari na 2017.
Joan Mcdonald su yiu muhe ta un powerlifter competitivo, chef profesional y doño di Tulum Strength Club na Mexico, dus e tabata sa cu e por a yuda su mama yega na su metanan. Na 2017 cu Michelle a trece su mama Mexico, el a siñ’e con pa come saludabel, yude cu su forma y tecnica adecuado ora e uza dumbells y ekipo di gym. Joan tambe a siña con pa uza un iPhone pa su trainingnan, meal planning y pa ‘track’ su proceso. Asina señora Mcdonald a cuminsa cana pa haci su ehercicio di cardio, tambe practicando yoga y despues el a cuminsa cu ‘weight lifting’.
Den e seis lunanan cu e tabata haci ehercicio, el a wak cu el a perde 45 liber. Despues di dos aña el a perde 20 liber mas. Den total el a perde 65 liber di peso desde cu el a inicia cu su rutina di training na 2017. Joan su meta inicial tabata pa baha peso, pero mientras e tabata continua su cu regimen di ehercicio, el a cuminsa wak definicion di su musculonan. E ta bisa: “Hende ta kere cu hisando peso na mi edad ta horibel pa bo curpa. Pero mas peso bo uza, mas fuerte bo wesonan ta bira. Dicon bo lo kier tin weso debil?”
Tempo cu Joan a baha 45 liber den 6 luna, el a pose hunto cu Michelle pa e portada di D’Fyne Magazine. Aña pasa Michelle a traha un Instagram account pa su mama, pa e por comparti su trayecto di transformacion den fitness. Awor su account @trainwithjoan tin mas cu 770 mil followers. Cu su platform e ta yuda inspira miles di hende. Desde su trayectorio di fitness/journey di fitness, el a aparece riba diferente cover di revista, y asta a gana un competencia di fitness. Pero loke e ta mas contento di dje ta, cu e no mester uza medicina mas pa su complicacionnan di salud. Su mente, curpa y relacionnan ta awor mas saludabel.


text:
Mundo a realisa diaranson, cu e ganador di eleccion na Estados Unidos no lo ta conoci pa dias of kizas pa mas largo.
Lidernan di gobierno tawata lucha cu e tardansa y hendenan tawata intercambia opinion, speranza y miedo ariba nan feed y celular. Algun tawata remarca cu pa di tanto bes e presidencia Estado Unidense no lo wordo determina pa e cantidad total di voto, pero door di e 270 voto di Electoral College.
Ariba television na Hapon, a uza bolanan di candela pa denota e estadonan crucial pa cu e resultado. “Mi a tende cu lo dura algun tempo ainda prome cu tur cos ta cla,” minister di finanzas Hapones Taro Aso a bisa. “Mi no tin ningun idea con esaki lo por afecta nos.”
E falta di un ganador inmediato ariba su mes no ta un indicacion cu algo ta robes. Den un aña domina pa e pandemia di coronavirus, varios estado a haci e proceso mas facil pa vota via post. Esaki a disminui e rapides di compilacion di e resultadonan.
Lider opositor Ruso Alexei Navalny, kende a wordo ataca pa desafia Kremlin y purba haci Rusia mas democratico, a asta sugeri cu e tardansa ta reconfortante, un señal cu democracia ta haciendo su trabou.
Prome minister Australiano Scott Morrison, tambe a describi e tardansa como un demostracion di democracia.
Pero otro camindanan na mundo, e hecho di no sa kiko lo bai pasa, combina cu preocupacion pa con Merca lo bai recupera despues di e campaña di division, a causa inquietud. Trump su mesun declaracionnan di victoria extraordinario y prematuro y su amenaza pa hiba e eleccion te na Corte Supremo, tambe ta causa cierto ansiedad.
“Trump, of nos ta kima e pais” segun Danny Makki, analista di Syria, kende a haci comparacion cu e slogan “Assad, of nos ta kima e pais,” cu tawata wordo poni door di sostenedornan di Presidente di Syria, Bashar Assad ariba murayanan durante añanan di e guera civil.
For di Europa en particular, a bin un peticion pa pasenshi y conteo rigoroso.
Na Slovenia, e pais natal di first lady Melania Trump, prome minister Janez Jansa, a bisa cu ta bastante cla cu e poblacion Americano a elegi Donald Trump, pero e tawata un vos solitario entre e lidernan, cu a saca su propio conclusion.
Olaf Scholz, vice cansiyer Aleman, a insisti ariba un conteo completo, bisando: “Ta importante pa nos, cu tur cos wordo conta y cu tin un resultado transparente.”
Minister di defensa Aleman, Annegret Kramp-Karrenbauer, a bisa cu “e bataya tocante legitimidad di e resultado — kiko cu e por ta — a cuminsa awor.” “Esaki ta un situacion hopi explosivo. Un situacion, segun expertonan, cu por resulta den un crisis constitucional na Estados Unidos. Esaki ta algo cu sigur ta hopi preocupante.”
Mundo ta warda impacientemente ariba resultado di eleccion na Estados Unidos
Mundo a realisa diaranson, cu e ganador di eleccion na Estados Unidos no lo ta conoci pa dias of kizas pa mas largo.


text:
ORANJESTAD – “Ora mi pensa tur e trabou cu mi mama a pasa aden pa lanta 8 yiu su so, mi a pensa cu mi mester haci algo special pa nos mamanan grandi, cu ta den un Cas di Anciano. Pesey durante e ultimo 16 añanan mi ta bini cerca boso tur aña riba Dia di Mama, tratando pa duna boso un cariño special y algo di alegria pa recorda boso tempo,” tabata e mensahe cu Prome Minister Mike Eman a duna diadomingo mainta na e tres Casnan di Grandi y Cuido cu el a bishita.
Compaña semper pa su señora esposa Doina, Prome Minister a yega den oranan di mainta na Cas di Cuido den Palisiaweg, unda cu, manera semper, el a wordo ricibi cu alegria. E motibo ta cu el a yega cu alegria, cu musica di Robert Maduro y su yiunan, kendenan a presenta cancionnan tipico di antes, no unicamente di ‘Dia di Mama’ pero tambe cancionnan manera “Na Aruba nos ta come pisca fresco cu pan bati .”
A haci entrega tambe di un carchi di e mandatario y su esposa Doina, felicitando y deseando tur mama un feliz dia. Como treat crioyo, a regala cada un di e Casnan di Grandi un caha di pan dushi pa bebe cu koffie of te.
Despues di Cas di Cuido a sigui pa Huize Maris Stella, unda tambe a duna serenata na cada grupo cu tabata sinta pafo di nan camber cu nan bishitantenan y a finalisa e bishita di ayera cu un mini concierto den sala di recreacion na Sint Michael Paviljoen.
Tanto residente y dunadonan di cuido a keda sumamente contento cu bishita di Prome Minister y encanta cu e regalo musical special pa ‘Dia di Mama’.


text:
Futbol
Nosso Legado Kampion di Fair Play Cup 2017
Willemstad – Djawebs anochi 29 December 2017 a tuma luga e tremendo torneo anual di Fair Play Cup 2017 organisá pa e ekipo di C.V.V. Inter Willemstad na tereno di Willemstad na Kintjan.
Fair Play Cup
Ta trata aki di e torneo ku ta tuma lugá tur aña di nobo pa e sera aña ku partisipashon di e ekipo di kas di promé divishon kual ta Inter Willemstad, e ekipo forma pa varios ex Inter Willemstad konhuntamente ku varios yu di Kòrsòu ku ta hunga na Hulanda, Nosso Legado kual ta e ekipo forma pa diferente pelotero profeshonal reforsá ku algun amigu futbolista, kual tabata e aktual kampion nan pa último 2 aña nan i tambe e aña aki a konta ku partisipashon di Trackfield United kual ta ekipo di atleta nan di atletitismo reforsá ku varios futbolista lokal. E torneo ta konta semper ku un bon asistensia públiko ku sigur ta disfruta i probecha di saka potrèt ku e deportista nan.
Inter Willemstad
E ekipo di Inter Willemstad ta aktualmente na di 5 luga den e kampionato aktual di promé divishon. Ayera e ekipo a konta ku partisipashon di su miembro nan aktual, enkabesá pa Stallone Isenia, Marlon Andrea, Rayson Koeiman, Rudrick Pop, Vailyson Lake, Maximiliano Krijger i tambe William Plaate. Por a tuma nota si ku tabata falta algun hungador klave di e ekipo ku no tabata presente ayera I òf a reforsá otro ekipo. Ta di remarka ku Inter Willemstad no a duna su mihó futbol.
Ex Inter Willemstad
E ekipo di Ex Inter Willemstad ta formá pa diferente futbolista ku a militá den ekipo di Inter Willemstad den pasado konhuntamente ku varios futbolista lokal militando den futbol den exterior. Ekipo a konta ku diferente Ex Inter Willemstad manera entre otro e portero Mike van de Sande, Demi Rosario, Geryon Alberto, Ramiro Griffith, Kevin van Velzen konhuntamente ku futbolista nan lokal den exterior manera Shuremy Filomena, Yannick Bekman, Isai Marselia, Quinton Christina i diferente otro futbolista nan lokal i internashonal. Apesar di no a train nunka huntu, por a mira basta bon futbòl di nan banda.
Nosso Legado
E ekipo di Nosso Legado ta forma pa diferente pelotero profeshonal reforsá ku algun amigu futbolista. E ekipo bou di guia di nan amigu director teknikó Glenmer Jansen, ta enkabesá pa pelotero nan Jurickson Profar, Jonathan Schoop, Andrelton Simmons, Kevin i Kirvin Moesquit i diferente pelotero nan lokal i internashonal, reforsa ku algun amigu futbolista manera e portero Pedro de Sousa, rumannan Koeiman, Joel Victoria i Ruensly Leuteria. E aña aki e ekipo no por a konta ku nan amigu nan futbolista Mirco Colina Jr. debí na leshon, ni tampoko Ashar Bernardus. Nosso Legado partisipando pa di 3 aña konsekutivo i ta titulá kampion pa di 3 biaha I e aña aki invikto. E públiko presente por a disfruta di un bon futbol di parti di Nosso Legado, unda tabatin basta hugada i toke nan bunita, kual algun a terminá na gol i otro nan lastimamente no a terminá na gol.
FC Trackfiel United
E ekipo di Trackfield United ta formá pa atleta nan di atletitismo reforsá ku varios futbolista lokal E ekipo ta enkabesá pa rumannan Terrence i Javier Agard i Churandy Martina i reforsá ku algun amigu futbolista manera entre otro, Ryadh Monte, Gamal Douglas, Pierre Bijl, Munier Asiedu, Rowendley Poppen, Dexter Cicilia, Samuel Matheus i Norman Hoyer. E ekipo no por a konta ku e atleta nan di atletismo debí na otro kompromiso. Apesar di por a konta ku basta futbolista lokal den e divishon máximo, e ekipo no tabata finalisá hugada nan na gol i a kosta nan.
Resultado di Fair Play Cup 2017
Inter Willemstad 0-0 Ex Inter Willemstad (P)
Nosso Legado 2-0 Trackfield United
⚽ A. Simmons
⚽ J. Schoop
Nosso Legado 1-0 Ex Inter Willemstad
⚽ R. Leuteria
Ex Inter Willemstad 1-0 Trackfield United
⚽ K. van Velzen
Trackfield United 0-0 Inter Willemstad (P)
Nosso Legado 2-0 Inter Willemstad
⚽ D. Koeiman
⚽ K. Moesquit
“All by all” e ekipo di C.V.V. Inter Willemstad por mira bèk riba un tremendo Fair Play Cup 2017!
Nosso Legado 2017


text:
Tin Trabou na Kòrsou
Bo no tin trabou i bo ta buskando trabou?
Sektor di Labor tei entre otro pa sòru pa vakaturanan lokal keda yená ku hendenan lokal ku no tin trabou, mester di trabou, por hasi e trabou i ke traha.
Trabou Tin!
Tin un nesesidat grandi di hende lokal ku ke i por traha den e sektor hotelero. E nesesidat aki lo bira aun mas grandi. Entre 2019 i 2023 lo tin un kresementu di mas ku 2500 kupo di trabou den HORECA. Na e momentunan aki ya kaba tin diferente vakatura (kòki, weiter, bartènder, etc). Abo ku ta biba na Kòrsou, bo ta interesá, bo por, bo ke i ta buskando trabou? Yena e formulario aki bou i registrá serka nos pa huntu nos okupá nos vakaturanan ta ku hendenan kapas!


text:
ORANJESTAD, 21 november 2020.
Aruba ta regista awe un aumento fuerte den casonan positivo compara cu e ultimo simannan tras di lomba.
Den e dianan cu ta sigui crisis team lo ta siguiendo e desaroyo di e casonan di serca. No por saca ningun conclucion ainda abase di e resultado di un solo dia. Tampoco tin e nesesidad pa lanta precupacion den comunidad na e momento aki.
Un punto hopi importante den maneho di e virus di Covid-19 ta pa test pa tur persona cu tin sintoma.
Segun resumen di awe 8 persona a recupera di Covid-19, a keda registra un total di 25 caso nobo di Covid-19, di cual 4 ta no-residente, ("positivity rate" awe ta 29%).
Casonan activo pa awe ta na 91, total di testnan haci na airport y hospital hunto ta 302, testnan haci na laboratorio di hospital so ta 73, total di casonan di fayecimento relaciona cu Covid-19 ta na 45.
Averahe di casonan pa dia abase semanal ta 9 caso y averahe di "positivity rate" pa dia abase semanal ta 12%
Ta hopi importante si pa comunidad ta alerto y sigui cuida y cumpli cu tur regla di proteccion y pa evita plamamento di e virus.
Si bo tin sintoma, yama bo dokter di cas pa por haci un test y ta sigur si bo persona por tin covid-19 pa evita di sigui plama e virus.
Ban sigui mantene distancia, sigui aplica higiena, sigui uza tapa boca, sigui test pa covid sibo tin sintoma, sigui mantene isolacion of cuarentena ora bo wordo indica, sigui cumpli y sigui cuida.


text:
Selekshon nashonal di softbol femenino ta kla pa representa Korsou na Ecuador den kampionato suramericano
Selekshon nashonal di softbol femenino ta kla pa representa Korsou na Ecuador den kampionato suramericano
Ajera selekshon di softbol femenino a sera nan preparashon pa e kampionato Sur Americano ku un santu sakrifisio di misa na misa di Buenavista. Djarason awor 18:05 e selekshon lo subi e buelo di Avianca rumbo pa Guajaquil, Ecuador. Lo tin partisipashon di Brazil, Colombia, Chile, Peru, Ecuador, Panama, Argentina i Korsou. Selekshon di Korsou tin un base di hungadornan ku for di 2017 ta huntu i a krese huntu i ku awor tin eksperensia kla pa bai buska medaya den e kampionato aki. Nos muchanan ta bon prepara tantu fisikamente, teknikamente i mentalmente. Tur esakinan danki na tur e personanan ku a juda den preparashon manera por ehempel, Haily de Palm ku e parti fisiko, Melissa Corea ku e parti mental i Armand Hellement jr ku e parti teambuilding. Naturalmente nos kuerpo tekniko enkabesa pa Evan Juni Balentina ku a hasi tremendo trabou pa ku e parti teknika. Direktiva di federashon kier a jama FDOK i tambe MCB ku a hasi e biahe aki possible.


text:
BANKAROTA ! INKLUÍ OB TUR PREIS MESTER Fundashon pa Konsumidó a tuma nota di e anunsio di Inspektor di Impuesto kaminda ta stipulá, konforme e adaptashon di lei di impuesto ta dikta, ku entrante 1 di òktober 2013 tur komersiante tin e obligashon di publiká e asina yamá preis di konsumidó, esaki ta e preis inkluso impuesto riba benta, di produkto i servisio. E obligashon aki ta konta pa tur negoshi ku ta bende un produkto òf servisio, sea ta un pakus, tienda, supermerkado, mini market òf otro kompanianan ku ta bende servisio manera un abogado, notario òf servisionan di telefòn òf internèt. Pa por sigui e desaroyo di preisnan di produkto i servisio Inspektor di Impuesto ta rekomendá pa durante e periodo di 1 di òktober 2013 pa 1 di yanüari 2014 tur komersiante publiká un anunsio di preis dòbel. Esaki ta nifiká publikashon di e preis inkluso i ekskluso impuesto riba benta. E komersiante mes ta liber pa duna mas detaye di e obligashon riba anunsio di preis dòbel. En todo kaso, na momentu ku e konsumidó pidi pa esaki, e mester por haña akseso na e desaroyo di e preis. Fundashon pa Konsumidó ta aploudí e implementashon aki ya asina por kaba ku e diskushonnan na kaha ku hopi di nos konsumidónan ta pasa den dje kaminda komersiantenan ta kobra O.B. (di mas) riba produkto- òf servisionan ku sea ta eksonerá di impuesto di benta òf ta kai bou di un tarifa redusí. Entrante 1 di òktober 2013 e obligashonnan ku un resibu di kaha mester kumpli kuné tambe lo keda adaptá. E siguiente puntonan ta obligatorio pa aparesé riba resibu di kaha: 1. E preis di konsumidó (inkluso e impuesto riba benta); 2. Fecha i orario di entrega di resibu; 3. Number di e resibu di kaha ku ta sigui otro; 4. Nòmber o nòmber komersial di e negoshi, adrès i e servisio duná; 5. Deskripshon kla di e produkto entregá o di e servisio duná; 6. Kantidat di produkto entregá o embergadura di e servisio; 7. Preis unitario pa produkto inkluso impuesto riba benta, tarifa di impuesto riba benta; 8. Preis total; i 9. Suma di impuesto riba benta. Den kaso ku e komersiante hasi uso di e sistema di registrashon di kaha, mester anunsiá un number di resibu úniko otorgá pa Inspektor di Inpuesto, en bes di un number di resibu. Den e kaso aki tambe e number di identifikashon di e kaha mester aparesé riba e resibu. Inspektor di Impuesto a habri liñanan di informashon pa konsumidó i komersiante hasi nan pregunta tokante di e tópiko aki. Telefòn: 7342520, 7342529, 7342569 òf mail na pregunta@gobiernu.cw. Tambe tur konsumidó pro tuma kontakto ku Fundashon pa Konsumidó pa kualke pregunta via mail: info@fundashonpakonsumido.org òf telefòn 4626666 Fundashon pa Konsumidó den e último dos lunanan a hasi un yamada na konsumidónan ku a keda afektá pa bankarota di Dutch Antilles Express (DAE). A base di palabrashonnan hasí ku e kuratòrnan di DAE, abogadonan Mirto Murray i Paul van de Laarschot, nos fundashon a fasilitá nos konsumidónan i enkurashá nan pa entregá nan kleim kontra DAE na nos ofisina. Tambe konsumidónan por a hasi esaki via nos wèpsait kaminda nos a traha un página speshal pa deponé kleimnan di forma digital. Hopi tabata e konsumidónan ku a akudí na nos ofisina pa entrega nan kleim. Ounke ku e garantia no tei ku un konsumidó lo haña su sèn bèk tòg hopi konsumidó a tuma e tempu i energia pa akudí na nos ofisina. E konteo ya a pasa mas ku 300 kleim entregá na nos fundashon. Kada kleim a keda registrá i lo keda entregá na e kuratòrnan. Entretantu e fluho di perhudikadonan a baha konsiderabelmente i ofisialmente Fundashon pa Konsumidó a sera e trayekto aki dia 8 di novèmber. Konsumidónan afektá por akudí serka e kuratòrnan ariba menshoná via e-mail: dae@vdlaarschot.com. Loke ta sigur ta ku Fundashon pa Konsumidó lo keda den estrecho kontakto ku e abogadonan en kuestion pa asina keda na altura di e desaroyo di e kaso aki. KONSUMIDÓNAN RABIÁ Konsumidónan perhudiká pa bankarota DAE
BANKAROTA
!
INKLUÍ
OB
TUR PREIS MESTER
Fundashon pa Konsumidó a tuma nota di e anunsio di Inspektor di Impuesto kaminda ta stipulá, konforme e adaptashon di lei di impuesto ta dikta, ku entrante 1 di òktober 2013 tur komersiante tin e obligashon di publiká e asina yamá preis di konsumidó, esaki ta e preis inkluso impuesto riba benta, di produkto i servisio.
E obligashon aki ta konta pa tur negoshi ku ta bende un produkto òf servisio, sea ta un pakus, tienda, supermerkado, mini market òf otro kompanianan ku ta bende servisio manera un abogado, notario òf servisionan di telefòn òf internèt. Pa por sigui e desaroyo di preisnan di produkto i servisio Inspektor di Impuesto ta rekomendá pa durante e periodo di 1 di òktober 2013 pa 1 di yanüari 2014 tur komersiante publiká un anunsio di preis dòbel. Esaki ta nifiká publikashon di e preis inkluso i ekskluso impuesto riba benta. E komersiante mes ta liber pa duna mas detaye di e obligashon riba anunsio di preis dòbel. En todo kaso, na momentu ku e konsumidó pidi pa esaki, e mester por haña akseso na e desaroyo di e preis.
Fundashon pa Konsumidó ta aploudí e implementashon aki ya asina por kaba ku e diskushonnan na kaha ku hopi di nos konsumidónan ta pasa den dje kaminda komersiantenan ta kobra O.B. (di mas) riba produkto- òf servisionan ku sea ta eksonerá di impuesto di benta òf ta kai bou di un tarifa redusí.
Entrante 1 di òktober 2013 e obligashonnan ku un resibu di kaha mester kumpli kuné tambe lo keda adaptá.
E siguiente puntonan ta obligatorio pa aparesé riba resibu di kaha:
1. E preis di konsumidó (inkluso e impuesto riba benta);
2. Fecha i orario di entrega di resibu;
3. Number di e resibu di kaha ku ta sigui otro;
4. Nòmber o nòmber komersial di e negoshi, adrès i e servisio duná;
5. Deskripshon kla di e produkto entregá o di e servisio duná;
6. Kantidat di produkto entregá o embergadura di e servisio;
7. Preis unitario pa produkto inkluso impuesto riba benta, tarifa di impuesto riba benta;
8. Preis total; i
9. Suma di impuesto riba benta.
Den kaso ku e komersiante hasi uso di e sistema di registrashon di kaha, mester anunsiá un number di resibu úniko otorgá pa Inspektor di Inpuesto, en bes di un number di resibu. Den e kaso aki tambe e number di identifikashon di e kaha mester aparesé riba e resibu.
Inspektor di Impuesto a habri liñanan di informashon pa konsumidó i komersiante hasi nan pregunta tokante di e tópiko aki. Telefòn: 7342520, 7342529, 7342569 òf mail na pregunta@gobiernu.cw. Tambe tur konsumidó pro tuma kontakto ku Fundashon pa Konsumidó pa kualke pregunta via mail: info@fundashonpakonsumido.org òf telefòn 4626666
Fundashon pa Konsumidó den e último dos lunanan a hasi un yamada na konsumidónan ku a keda afektá pa bankarota di Dutch Antilles Express (DAE). A base di palabrashonnan hasí ku e kuratòrnan di DAE, abogadonan Mirto Murray i Paul van de Laarschot, nos fundashon a fasilitá nos konsumidónan i enkurashá nan pa entregá nan kleim kontra DAE na nos ofisina. Tambe konsumidónan por a hasi esaki via nos wèpsait kaminda nos a traha un página speshal pa deponé kleimnan di forma digital.
Hopi tabata e konsumidónan ku a akudí na nos ofisina pa entrega nan kleim. Ounke ku e garantia no tei ku un konsumidó lo haña su sèn bèk tòg hopi konsumidó a tuma e tempu i energia pa akudí na nos ofisina. E konteo ya a pasa mas ku 300 kleim entregá na nos fundashon. Kada kleim a keda registrá i lo keda entregá na e kuratòrnan.
Entretantu e fluho di perhudikadonan a baha konsiderabelmente i ofisialmente Fundashon pa Konsumidó a sera e trayekto aki dia 8 di novèmber. Konsumidónan afektá por akudí serka e kuratòrnan ariba menshoná via e-mail: dae@vdlaarschot.com. Loke ta sigur ta ku Fundashon pa Konsumidó lo keda den estrecho kontakto ku e abogadonan en kuestion pa asina keda na altura di e desaroyo di e kaso aki.
KONSUMIDÓNAN RABIÁ
Konsumidónan perhudiká pa bankarota DAE